Kerajaan luluskan RM5.4 juta untuk masjid baharu di Mengkuang Titi

BUKIT MERTAJAM, 14 April- Perdana Menteri, Datuk Seri Anwar Ibrahim meluluskan peruntukan RM5.4 juta untuk pembinaan masjid baharu Mengkuang Titi, Bukit Mertajam.Peruntukan itu bagi melengkapkan dana pembangunan masjid itu yang dijangka bakal memulakan pembinaannya pada tahun hadapan.Anwar ketika ucapannya berkata keseluruhan pembinaan bangunan berkenaan menelan kos kira-kira RM9 juta.Namun, beliau memuji langkah kariah masjid kawasan tersebut kerana sudah pun mengumpul dana RM2.5 juta daripada masyarakat setempat.Selebihnya disalurkan kerajaan negeri sebanyak RM1.1 juta.Usaha untuk membina masjid itu juga merupakan hasil inisiatif masyarakat setempat yang telah berusaha sendiri berjumpa pegawai di Unit Penyelarasan Pelaksanaan (ICU) dan Kementerian Kewangan (MOF)."Istimewanya orang Mengkuang Titi ini adalah mereka tidak minta semua peruntukan daripada kerajaan negeri atau kerajaan Persekutuan sahaja. Sebaliknya, mereka mulakan dengan inisiatif sendiri berbincang dengan pegawai di ICU dan Kementerian Kewangan. Mereka ini boleh saya gelar sangat proaktif, dia ambil ikhtiar daripada awal dengan mengutip RM2.5 juta sebagai jaminannya. Ia satu perkara yang hebat, masjid Mengkuang Titi adalah masjid yang hebat, meski tersorok tetapi ada gagahnya," kata Anwar merasmikan Majlis Peluncuran Pembangunan Masjid Mengkuang Titi, di sini.Hadir sama, Ketua Menteri, Chow Kon Yeow, Timbalan Ketua Menteri, Datuk Ahmad Zakiyuddin Abdul Rahman dan Mufti Pulau Pinang, Datuk Seri Dr Wan Salim.Beliau berharap masjid yang dibina dengan niat yang betul, bukan semata-mata ingin mempamerkan kebanggaan dan kemegahan bangunan sahaja.

(Perdana Menteri, Datuk Seri Anwar Ibrahim hari ini berada di Pulau Pinang untukMajlis Peluncuran Pembangunan Masjid Mengkuang Titi)

Dalam pada itu, penduduk Mengkuang Titi melahirkan rasa gembira dengan peruntukan yang diumumkan itu.Masjid yang bakal dibina nanti akan memberikan keselesaan kepada masyarakat untuk menjalankan ibadah."Perdana Menteri puji usaha orang kampung membuat kutipan sendiri untuk masjid ini. Perkara itu buatkan kami rasa berbangga dan kami nak ucap terima kasih banyak-banyak kepada perdana menteri," kata Ridzuan Din kepada pemberita."Perasaan itu memang sangat gembira lah, dapat peruntukan masjid untuk orang kampung. Tahun ini, kira dapat masjid yang besar, macam perdana menteri cakap tadi," kata Rosnani Abu Saad kepada pemberita.Masjid tersebut bakal dibina di atas tanah berkeluasan 1.29 hektar milik Majlis Agama Islam Pulau Pinang (MAINPP), dijangka mampu menampung sejumlah 1,500 jemaah pada satu-satu masa.


COVID-19: Tiga sekolah menengah berasrama beroperasi seperti biasa

AYER KEROH, 14 April- Operasi tiga sekolah menengah berasrama yang dikenal pasti kluster aktif COVID-19 di Melaka masih berjalan seperti biasa.Ini walaupun membabitkan 226 kes positif dalam kalangan pelajarnya.Pengarah Kesihatan negeri, Datuk Dr Rusdi Abd Rahman berkata tiga kluster sektor pendidikan itu melibatkan Kluster Jalan Selandar, Kluster Jalan Sempang 20 Jasin 2 dan Kluster Lorong Bukit Piatu 15 2."Kluster Jalan Selandar melibatkan Sekolah Berasrama Penuh Integrasi (SBPI) Selandar membabitkan 64 kes, Kluster Jalan Sempang 20 Jasin 2 membabitkan Maktab Rendah Sains Mara (MRSM) Tun Ghaffar Baba (72 kes) dan Kluster Lorong Bukit Piatu 15 2 iaitu Sekolah Menengah Teknik Melaka dengan 90 kes," katanya.

Beliau berkata demikian kepada pemberita selepas Op Hari Raya 2023, di sini hari ini.Tambahnya, kesemua pelajar dihantar pulang ke rumah masing-masing untuk menjalani kuarantin hingga 10 Mei."Kita hantar mereka balik untuk kuarantin di rumah masing-masing supaya keadaan jadi terkawal. Buat masa ini tiada kes baharu," tambahnya.Jabatan Kesihatan negeri akan terus melakukan pemantauan di sekolah-sekolah lain di negeri berkenaan.


Sistem perniagaan digital, peniaga raih pendapatan lumayan

TASEK GELUGOR, 14 April- Penularan wabak COVID-19 sejak dua tahun lalu telah menyebabkan berlakunya segmen pasaran baharu melalui penerapan e-dagang dalam kalangan Perusahaan Kecil dan Sederhana (PKS) dan peniaga kecil-kecilan.Ke arah itu, seorang usahawan muda telah membuktikan kemampuan dengan berjaya meraih pendapatan antara RM600 hingga RM1,000 seminggu dengan hanya menerima tempahan untuk menjahit pakaian.Nur UmmiUmaira Azmi, 21 tahun pemilik Inspirasi Mayra, yang berjaya membuka premis jahitan di Pokok Sena, menggunakan teknologi digital untuk berdepan dengan dunia perniagaan baru."Perancangan saya pada masa depan untuk memperluaskan lagi perniagaan ini, membesarkan kedai dan membuka peluang pekerjaan kepada orang lain."Kerajaan banyak membantu dengan menawarkan kursus-kursus berkaitan, sekaligus saya dapat mempelajari ilmu lebih mendalam tentang perniagaan," katanya kepada pemberita di sini.Memulakan perniagaan jahitan pada tahun 2020, Nur UmmiUmaira adalah hasil produk Giat Mara Kepala Batas, Nibong Tebal serta mendapat bimbingan Perbadanan Ekonomi Digital Malaysia (MDEC).Pekerja Inspirasi Mayra, Siti Rashidah Ismail berkata beliau dapat belajar dan menguasai kemahiran jahitan selepas bekerja di premis ini."Antara kelebihan diperolehi ketika bekerja di sini, saya dapat memperbaiki jahitan dan sudut kekemasan pakaian," katanya.Dalam pada itu, seorang pelanggan yang telah menggunakan khidmat Inspirasi Mayra, Sabariah Fadzil berkata berkat ketekunan dan pelbagai jenis jahitan menjadi pilihannya untuk terus menggunkaan khidmat Inspirasi Mayra."Inspirasi Mayra kini sedang menerima pelbagai tempahan daripada media sosial dan juga pelanggan dari sekitar kawasan ini. "Inspirasi Mayra boleh dijadikan inspirasi untuk kita menceburi diri dalam bidang perniagaan," katanya.

(Perancangan saya pada masa depan untuk memperluaskan lagi perniagaan ini, membesarkan kedai dan membuka peluang pekerjaan kepada orang lain)


Kes pukau, dua warga China antara yang ditahan

ALOR SETAR, 14 April- Polis Kedah menahan dua wanita warga China dan seorang lelaki tempatan kerana disyaki terbabit sindiket penipuan secara pukau yang menyasarkan warga emas di negeri itu sehingga terdapat mangsa kerugian RM110,000.Ketua Polis Kedah, Datuk Wan Hassan Wan Ahmad berkata modus operandi sindiket berpura-pura meminta bantuan kewangan yang mendorong mangsa menyerahkan wang atau barang berharga.Katanya, mangsa dijanjikan pulangan lumayan sebagai imbalan sebaliknya mangsa hanya menerima sebotol air mineral dan garam yang diletakkan di dalam sampul.Datuk Wan Hassan menerusi kenyataan berkata kesemua suspek ditahan dalam Op Gagak yang digerakkan pada pukul 11.45 pagi semalam.Kes yang dilaporkan pada Rabu itu berjaya diselesaikan dalam tempoh kurang 24 jam.

Lelaki tempatan berusia 24 tahun itu mengaku bertindak sebagai pemandu kepada dua wanita warga China yang berusia 47 dan 55 tahun.Berikutan itu, polis merampas seutas jam tangan jenama Rolex, dua utas rantai leher dan sebentuk cincin perak disyaki emas putih, tujuh pasang subang emas, enam utas rantai leher, empat utas gelang kaki emas dan lima bentuk cincin emas.Turut ditemui, bar bertulisan disyaki emas, sepasang subang perak, empat loket emas serta wang tunai bercampur-campur sebanyak 1,667, termasuk wang tunai mata wang Yuan China iaitu 700 yuan, mata wang Hong Kong bernilai 1,000 beg silang biru serta tiga telefon bimbit dan sebuah kereta Honda City.Kes disiasat mengikut Seksyen 420 Kanun Keseksaan.


Kebajikan pengamal media akan terus dibela - KKD

BALAKONG, 14 April- Menteri Komunikasi dan Digital, Fahmi Fadzil memaklumkan kepentingan serta hal kebajikan yang membabitkan pengamal media di negara ini akan sentiasa terbela.  Jelasnya, atas keprihatinan pihaknya bersama jawatankuasa penganjuran Hari Wartawan Malaysia (HAWANA) mengambil inisiatif untuk bertemu dengan pengamal media yang terkesan akibat kehilangan pekerjaan."Harapan saya adalah kebajikan rakan-rakan media akan sentiasa terbela.Insya-Allah, saya akan cuba bertemu dengan komuniti 800 pekerja yang diberhentikan dari Utusan Malaysia dahulu, untuk faham keadaan mereka serta apa yang boleh dibantu," kata Fahmi kepada pemberita dalam Program Tanggungjawab Sosial Korporat (CSR) Kasih HAWANA di Balakong, hari ini.

(Menteri Komunikasi dan Digital, Fahmi Fadzil ditemui pemberita pada ProgramTanggungjawab Sosial Korporat (CSR) Kasih HAWANA di Balakong)

Dalam sesi kunjungan itu, Fahmi turut menyampaikan sumbangan Aidilfitri kepada Muhammad Basir Abu Bakar yang sebelum ini bertugas sebagai pengamal media.Selain itu, pihaknya akan membantu Muhammad Basir mendapatkan talian internet tetap secara percuma selama tiga tahun.


JPJ nafi keluar nombor pendaftaran 'Madani'

(Foto FB Jabatan Pengangkutan Jalan Malaysia)

KUALA LUMPUR, 14 April- Jabatan Pengangkutan Jalan (JPJ) menafikan pihaknya mengeluarkan nombor pendaftaran kenderaan siri 'Madani', seperti yang disebarkan di media sosial.JPJ memaklumkan perkara itu menerusi kenyataan ringkas melalui Facebook rasminya hari ini, sambil menasihatkan orang ramai agar menghubungi JPJ untuk maklumat sahih."Dalam hal ini, JPJ menasihatkan orang ramai agar tidak mudah percaya serta menghubungi pejabat JPJ yang berdekatan bagi mendapatkan maklumat yang lebih tepat dan sahih," menurut kenyataan itu.


Rundingan agihan kerusi PH-BN boleh dimulakan - Saifuddin

SEREMBAN, 14 April- Pakatan Harapan (PH) di enam negeri boleh memulakan rundingan pengagihan kerusi Dewan Undangan Negeri (DUN) bersama Barisan Nasional (BN) bagi persediaan menghadapi Pilihan Raya Umum (PRU) DUN.Ketua Setiausaha PH, Datuk Seri Saifuddin Nasution Ismail berkata, proses rundingan telah dibincangkan di peringkat pusat antara PH dan BN berdasarkan parameter serta formula yang ditetapkan."Di peringkat negeri, kami mengarahkan untuk memulakan rundingan di Selangor, Pulau Pinang, Kedah, Kelantan, Terengganu dan Negeri Sembilan."Mana-mana yang mencapai persetujuan kami anggap bersetuju dan bagi yang belum bersetuju, perkara itu akan diangkat ke peringkat jawatankuasa di peringkat Pusat untuk dimuktamadkan," katanya kepada pemberita pada majlis penerapan nilai-nilai murni dan iftar Kementerian Dalam Negeri (KDN) Madani di sini.Beliau yang juga Menteri Dalam Negeri berkata, ia bagi memastikan tiada pertembungan antara PH dan BN pada hari penamaan calon.Jelasnya, isu berbangkit mengenai tuntutan kerusi merupakan proses biasa dalam rundingan politik.


Bot karam: Mayat ketiga ditemukan, seorang masih hilang

(Foto FB Jabatan Bomba dan Penyelamat Malaysia)

SAPULUT, 14 April- Operasi mencari dan menyelamat (SAR) tragedi bot karam di Sungai Penawan, Kampung Sin-Singon di sini yang memasuki hari keempat menemukan satu lagi mayat milik lelaki dewasa, pagi tadi.Mayat mangsa ditemukan sekitar pukul 9.30 pagi, pada kedudukan kira-kira 10 kilometer (km) dari lokasi dia dilaporkan terjatuh.Pengawai Operasi dari Balai Bomba dan Penyelamat (BBP) Sook, Pegawai Bomba Kanan (PBK) II (KUP) Mukim Atah berkata, mangsa ketiga dalam tragedi itu dipercayai penduduk kampung yang terjatuh ke dalam sungai ketika turut serta dalam operasi SAR pada Selasa.Operasi SAR mencari seorang lagi mangsa kanak-kanak perempuan berusia tujuh tahun yang masih hilang sedang giat dijalankan.

Artikel berkaitan:Bot karam: Mayat kanak-kanak lelaki ditemukan


Niaga hadapan KLIBOR tidak catat dagangan tengah hari

KUALA LUMPUR, 14 April- Kontrak niaga hadapan Kadar Tawaran Antara Bank Kuala Lumpur (KLIBOR) tiga bulan di Bursa Malaysia Derivatives tidak diniagakan pada sesi dagangan tengah hari ini.Pada waktu rehat tengah hari, kontrak bulan semerta April 2023, Mei 2023, Jun 2023 dan September 2023 semuanya masih terikat pada 97.23.Kedua-dua jumlah dagangan dan kepentingan terbuka kekal sifar.Di pasaran tunai pada penetapan pukul 11.00 pagi, KLIBOR tiga bulan asas berada pada 3.57 peratus. - BERNAMA


Dewan Komuniti Coral Heights telan belanja RM4 juta

SIKAMAT, 14 April- Pembinaan Dewan Komuniti Coral Heights di sini dapat memanfaatkan kira-kira 5,000 keluarga dari kawasan setempat.Menteri Besar Negeri Sembilan, Datuk Seri Aminuddin Harun berkata ia dapat menjadi alternatif kepada masyarakat setempat untuk mengadakan majlis di Dewan Komuniti tersebut."Dewan berkenaan dibina melalui peruntukan daripada Kerajaan Persekutuan berjumlah RM4 juta."Dewan tersebut mempunyai keluasan 1,845 meter persegi dan berkapasiti 800 orang."Ia dilengkapi dengan pelbagai kemudahan seperti pentas, bilik mesyuarat, pejabat, bilik persalinan, empat gelanggang badminton dan sebuah gelanggang futsal."Dewan berkenaan diharap dapat digunakan dengan sebaiknya untuk menjalankan pelbagai aktiviti yang membawa manfaat kepada semua penduduk,"katanya kepada pemberita di sini.

(Dewan berkenaan dibina melalui peruntukan daripada Kerajaan Persekutuan berjumlah RM4 juta)


Pemandu lori maut, tercampak bawah jambatan

KLUANG, 14 April- Seorang pemandu lori muatan lima tan maut selepas terlibat kemalangan jalan raya di Kilometer (KM) 68.3, Lebuhraya Utara Selatan (PLUS), arah selatan, Johor, awal pagi tadi.Menurut Jabatan Bomba dan Penyelamat Malaysia (JBPM) Johor, pihaknya menerima panggilan kecemasan mengenai kejadian yang turut melibatkan dua kenderaan lain pada pukul 2.10 pagi.

Bertindak atas maklumat itu, seramai sembilan anggota dari Balai Bomba dan Penyelamat (BBP) Renggam bersama jentera FRT digerakkan ke lokasi kejadian.Komander Operasi, Pegawai Bomba Kanan (PBK) II Shoromi Salih berkata, setibanya di lokasi, pihaknya mendapati kemalangan tersebut melibatkan dua buah lori jenis Scania dan Isuzu serta sebuah kereta jenis Honda Civic. Jelasnya, mangsa yang maut adalah pemandu lori Isuzu iaitu seorang lelaki berusia 35 tahun yang tercampak keluar dari lori sehingga jatuh ke bawah jambatan.Mangsa disahkan meninggal dunia di lokasi kejadian dan mayatnya diserahkan kepada polis untuk tindakan lanjut.Sementara itu, mangsa lain dilapor selamat dan operasi ditamatkan pada pukul 3.28 pagi.


Gempa bumi sederhana melanda barat Papua

PETALING JAYA, 14 April- Gempa bumi berukuran 5.1 pada skala Richter melanda Barat Papua, Indonesia pada 11.01 pagi.Menurut kenyataan Jabatan Meteorologi gempa berpusat 2.1 darjah Selatan dan 139.0 darjah Timur dengan kedalaman 61 kilometer.Gempa tersebut dikesan pada kedudukan 193 barat dari Jayapura, Indonesia.MetMalaysia memaklumkan penilaian awal tiada ancaman tsunami kepada Malaysia.

(Gempa bumi berukuran 5.1 pada skala Richter melanda Barat Papua, Indonesia/FB MetMalaysia)


Dr Ammar dilantik Ketua Pengarah Tourism Malaysia

(Dr Ammar Abd Ghapar/FB Tourism Malaysia Corporate)

PUTRAJAYA, 14 April- Pengarah Kanan Bahagian Promosi Antarabangsa (Amerika, Eropah dan Oceania), Datuk Dr Ammar Abd Ghapar dilantik sebagai Ketua Pengarah Lembaga Penggalakan Pelancongan Malaysia (Tourism Malaysia) yang baharu, berkuat kuasa Rabu lalu.Tourism Malaysia memaklumkan, Menteri Pelancongan, Seni dan Budaya (MOTAC), Datuk Seri Tiong King Sing, bersetuju melantik Ammar secara rasmi bagi menggantikan Datuk Zainuddin Abdul Wahab yang bersara wajib pada 10 April lalu.Dr Ammar berkelulusan Ijazah Doktor Falsafah (PhD) dalam pengajian Hotel dan Pengurusan Pelancongan serta Sarjana Pentadbiran Perniagaan (MBA) daripada Universiti Teknologi MARA (UiTM) telah berkhidmat selama 35 tahun dalam perkhidmatan awam, selain pernah diberikan kepercayaan untuk menggalas tugas sebagai Pengarah Kanan Pengurusan selain menerajui Bahagian Perancangan Strategik serta Bahagian Domestik dan Acara Tourism Malaysia."Selain pernah dilantik sebagai Pengarah Bahagian Kewangan, beliau turut menjawat jawatan Pengarah Luar Negeri di Osaka dan Moscow masing-masing pada tahun 1999 dan 2008 serta Pengarah Negeri Tourism Malaysia Kedah/Perlis pada tahun 2005," menurut kenyataan.Kenyataan itu menyatakan, pada tahun 2021, Ammar mengetuai Sekretariat Pasukan Petugas Gelembung Perjalanan bagi memacu usaha pemulihan industri pelancongan yang terkesan akibat pandemik COVID-19.Beliau juga adalah Profesor Adjung di Fakulti Hotel dan Pengurusan Pelancongan UiTM sehingga kini.

(Foto FB Kementerian Pelancongan, Seni dan Budaya Malaysia)


Mempengerusikan Mesyuarat Jawatankuasa Pandemik WHO, pengalaman seumur hidup Dr Noor Hisham

(Dr Noor Hisham mempengerusikan Mesyuarat Kedua Jawatankuasa Tetap Pencegahan, Kesiapsiagaan dan Tindak Balas Kecemasan Kesihatan WHO, di Geneva)

KUALA LUMPUR, 14 April- “Ini pengalaman seumur hidup mempengerusikan mesyuarat jawatankuasa tertinggi dalam WHO,” kata Ketua Pengarah Kesihatan Tan Sri Dr Noor Hisham Abdullah menerusi pesanan WhatsApp kepada Bernama hari ini.Dr Noor Hisham yang akan bersara daripada perkhidmatan awam dalam tempoh seminggu, berada di Geneva bagi mempengerusikan mesyuarat kedua Jawatankuasa Tetap Pencegahan, Kesiapsiagaan dan Tindak Balas Kecemasan Kesihatan (SCHEPPR) Pertubuhan Kesihatan Sedunia (WHO) yang diadakan dua hari bermula semalam.Beliau dilantik sebagai Pengerusi pertama jawatankuasa itu bagi tempoh antara satu hingga dua tahun pada mesyuarat pertamanya, yang diadakan secara maya, pada 12 Dis tahun lepas.Isnin lalu, media melaporkan Dr Noor Hisham akan bersara sebagai Ketua Pengarah Kesihatan pada 21 April selepas 35 tahun berkhidmat dalam kerajaan.

Dalam ucapan pada mesyuarat itu, Dr Noor Hisham menekankan peranan utama SCHEPPR adalah untuk menyokong dan mengukuhkan WHO, Peraturan Kesihatan Antarabangsa (IHR) dan Badan Perundingan Antara Kerajaan (INB). Beliau berkata taklimat pengenalan oleh Jawatankuasa Pengawasan dan Penasihat Bebas (IOAC), Lembaga Pemantauan Kesiapsiagaan Global (GPMB) dan Program Kecemasan Kesihatan WHO (WHE) turut diberikan kepada ahli Jawatankuasa Tetap (SC) berorientasikan kerja mereka. “Seperti yang dinyatakan sebelum ini, jawatankuasa tetap ini tidak akan bertindak sebagai pendua, sebaliknya melengkapkan tugasan baik yang dilakukan oleh IOAC dan GPMB. Adalah penting bagi SC untuk memberi keutamaan kepada kerja yang digariskan dalam TOR dan kekal fokus dalam perbincangan dan pertimbangannya,” kata beliau.Lembaga Eksekutif 34 anggota WHO, semasa mesyuarat tahunannya pada Mei tahun lepas, bersetuju membentuk SCHEPPR untuk membantu mempercepatkan tindak balasnya terhadap kecemasan kesihatan global seperti COVID-19.Jawatankuasa Tetap hendaklah bermesyuarat sekurang-kurangnya dua kali setahun untuk menjalankan kerja tetapnya dan boleh memutuskan untuk mengadakan mesyuarat luar biasa untuk menangani perkara-perkara yang mendesak.- BERNAMA


"Selamat Tahun Baharu Chithirai, Vaisakhi" - PM

KUALA LUMPUR, 14 April- Perdana Menteri, Datuk Seri Anwar Ibrahim mengucapkan selamat menyambut Tahun Baharu Chithirai dan Vaisakhi kepada seluruh masyarakat Tamil dan Sikh di negara ini."Semoga tahun baharu ini membawa kegembiraan kepada semua dan mendoakan agar ikatan kekeluargaan yang terjalin sentiasa utuh dalam kebahagiaan," katanya menerusi catatan di Facebook hari ini.Dalam hantaran sama, perdana menteri turut mengajak seluruh rakyat Malaysia untuk terus memperteguh dan memperkukuh kerukunan dan sikap hormat-menghormati di negara ini.


Isu kenaikan harga makanan di bazar perlu diselesaikan

KUALA LUMPUR, 14 April- Isu kenaikan harga makanan yang dijual di bazar Ramadan perlu ditangani secara menyeluruh. Pengerusi Yayasan Basmi Kemiskinan (YBK), Datuk Zainal Abidin Sakom berkata kenaikan kos menjalankan perniagaan antara punca peniaga bazar Ramadan menetapkan harga supaya mendapat pulangan modal dan keuntungan. Perkara itu perlu diselesaikan segera bagi memastikan situasi menang-menang antara pembeli, peniaga dan pemegang taruh. "Perbezaan harga-harga ini menyebabkan peniaga menentukan supaya segala jualannya dapat membiayai semula perkara dilakukanya."Saya dengar dulu RM500 dijual daripada pemegang taruh sampai ke RM13,000 kepada pengguna. Ini isu cukup besar, kita kena menangani isu ini daripada pokoknya yang sebenarnya," katanya kepada pemberita di sini.


Hanya 30% syarikat bayar zakat perniagaan - LZS

SHAH ALAM, 14 April- Tahap kesedaran syarikat dalam membayar zakat perniagaan kepada Lembaga Zakat Selangor (LZS) masih rendah apabila hanya 30% menunaikan tanggungjawab itu.Ketua Pegawai Eksekutif LZS, Mohd Sabirin Mohd Sarbini berkata, antara faktor itu berkemungkinan wujud kekangan terutama syarikat yang memiliki ramai pemegang saham, selain faktor kekangan kedudukan kewangan."Kekangan itu terutama syarikat yang mempunyai ramai pemegang saham, mereka mungkin memerlukan persetujuan semua pemegang saham, " katanya ketika ditemui media dalam Majlis Iftar Bersama Muzakki dan Penyerahan Zakat Ramadan (Imtiyaz) 2023 di sini.Pada majlis itu, LZS menerima zakat perniagaan daripada 47 syarikat dan pengeluar zakat individu berjumlah sebanyak RM3.3 juta.Antara syarikat yang menunaikan zakat berkenaan termasuk Maybank Islamic Berhad, Little Caliphs International Sdn. Bhd. dan Yayasan Guru Malaysia Berhad.LZS turut menyerahkan bantuan zakat kepada empat individu dan institusi dengan keseluruhan berjumlah RM29.2 juta.Selain itu, sebanyak sembilan majikan turut menerima pengiktirafan Muzakki (IKTIRAF) sebagai tanda penghargaan bersama menyantuni golongan asnaf menerusi komitmen menunaikan zakat perniagaan dan zakat pendapatan.

(Maybank Islamic Berhad menyerahkan replika cek zakat perniagaankepada pihak LZS)


Program Rakan Muda Ramadan, lebih 400 belia terlibat

AYER KEROH, 14 April- Lebih 400 belia di Melaka menyertai program Rakan Muda Ramadan anjuran Jabatan Belia dan Sukan (JBS) Melaka.Pengarahnya, Khairul Adri Rosli berkata penyertaan itu dilihat meningkat berbanding tahun lalu, sekaligus membuktikan program kerohanian turut mendapat sambutan daripada golongan muda."Inisiatif dilaksanakan bagi mengimarahkan bulan Ramadan yang mulia."Program ini juga dapat menyemarakkan semangat ukhwah golongan muda di Melaka bersama-sama agensi kerajaan."Kami mahu melahirkan belia berinsaniah dan mempunyai nilai kerohanian yang tinggi," katanya kepada pemberita di sini.Antara pengisian adalah tazkirah Ramadan, tadarus dan khatam Al-Quran serta agihan bubur lambuk.Mengulas lanjut, Khairul Adri berkata, secara keseluruhan terdapat empat kelab Rakan Muda dengan penyertaan kira-kira 800 orang di Melaka.Justeru, beliau menggalakkan lebih ramai belia berusia antara 13 hingga 25 tahun untuk menyertai kelab berkenaan yang menyediakan pelbagai aktiviti bermanfaat bagi mengisi masa lapang.

(Antara pengisian adalah tazkirah Ramadan, tadarus dan khatam Al-Quran serta agihan bubur lambuk)


Niaga hadapan FBM KLCI dibuka tinggi

KUALA LUMPUR, 14 April- Kontrak niaga hadapan FTSE Bursa Malaysia KLCI (FBM KLCI) di Bursa Malaysia Derivatives didagangkan lebih tinggi pagi ini, sejajar dengan prestasi positif pasaran tunai asas.Pada pukul 9.35 pagi, April 2023 dan September 2023 masing-masing meningkat 3.0 mata untuk mencatatkan paras 1,436.5 dan 1,428.5, Mei 2023 menambah 2.5 mata kepada 1,437.5 manakala Jun 2023 menokok 3.5 mata kepada 1,439.0.Jumlah dagangan dan kepentingan terbuka masing-masing 1,184 lot dan 32,983 kontrak.Sementara itu, penanda aras FBM KLCI peroleh 0.07 mata kepada 1,434.29 daripada penutupan semalam pada 1,434.22 selepas 38 minit dagangan. - BERNAMA


29 ibu tunggal, anak yatim terima sumbangan Aidilfitri

SEREMBAN, 14 April-Seramai 29  ibu tunggal dan anak yatim dari Pertubuhan Kebajikan Masyarakat Minang Negeri Sembilan (PKMMNS) menerima sumbangan wang tunai serta barangan keperluan menjelang Aidilfitri.Ahli Dewan Undangan Negeri (ADUN ) Ampangan, Datuk Dr Mohamad Rafie Abdul Malek berkata, kerajaan negeri menyokong penuh usaha yang dilaksanakan pertubuhan itu dalam memastikan kebajikan ahli terbela.Tambahnya, peranan beliau sebagai ADUN di kawasan itu penting bagi memastikan kebajikan rakyat terus terjaga."Kita perlu memastikan masyarakat berada dalam keadaan harmoni dan sejahtera serta berusaha meningkatkan taraf hidup rakyat. Bagi saya ini sangat penting selaku orang yang diamanahkan," katanya kepada pemberita di sini.Menurut penerima, Yarnis Rahid, ia dapat meringankan beban saya sekeluarga menjelang Aidilfitri nanti."Bantuan Aidilfitri ini sedikit sebanyak membantu merigankan beban keluarga saya terutama ketika menyambut Hari Raya tidak lama lagi," katanya.

(Peranan beliau sebagai ADUN di kawasan itu penting bagi memastikan kebajikan rakyat terus terjaga)


KDN tumpu selesai permohohan kewarganegaraan kategori anak angkat

SEREMBAN, 14 April- Kementerian Dalam Negeri (KDN) akan memberi keutamaan terhadap permohonan status kewarganegaraan kategori anak angkat selain individu yang lahir sebelum negara mencapai kemerdekaan.Menterinya, Saifuddin Nasution Ismail berkata permohonan bagi kategori membabitkan anak angkat adalah tertinggi daripada jumlah keseluruhan status kewarganegaraan yang masih belum selesai melibatkan 133,436 permohonan."Dalam mempertimbangkan proses pemohonan warganegara, aspek yang menjadi panduan kami (KDN) adalah kesemuanya itu mestilah tercatat dalam Perlembagaan Persekutuan."Gesaan saya kepada pegawai-pegawai KDN supaya memberikan tumpuan dan cuba menyelesaikan ia secepat mungkin," katanya kepada pemberita selepas hadir ke Majlis Penerapan Nilai-Nilai Murni dan Iftar KDN Madani di Ibu Pejabat Polis Kontinjen (IPK) Negeri Sembilan di sini.Tambah Saifuddin, pihaknya menyasarkan untuk menyelesaikan sebanyak 10,000 permohonan dalam tahun ini.


Bot karam: Mayat kanak-kanak lelaki ditemukan

(Foto FB Jabatan Bomba dan Penyelamat Malaysia)

SAPULUT, 14 April- Satu lagi mayat mangsa bot karam di Sungai Penawan, Kampung Sin-Singon ditemukan semalam, melibatkan seorang kanak-kanak lelaki berusia sembilan tahun.Ia ditemukan pasukan mencari dan menyelamat (SAR) pada kedudukan kira-kira 15 kilometer (km) dari lokasi bot karam, sekitar pukul 4.30 petang.Mayat mangsa kemudiannya diserahkan kepada pihak polis untuk tindakan selanjutnya.Operasi SAR memasuki hari keempat hari ini akan disambung bagi mencari dua lagi mangsa iaitu seorang lelaki berusia 38 tahun dan seorang kanak-kanak perempuan berusia tujuh tahun.Mangsa lelaki merupakan orang kampung yang turut serta dalam operasi SAR, namun dilapor telah terjatuh ke dalam sungai dan hilang.Pada Selasa, Jurucakap Pusat Gerakan Operasi, Jabatan Bomba dan Penyelamat Malaysia (JBPM) Sabah berkata, pihaknya menerima laporan berkaitan kejadian itu pada pukul 1.14 tengah hari.Seorang wanita berusia 26 tahun ditemukan lemas, manakala tiga individu lain termasuk dua kanak-kanak dikhuatiri lemas.


KelantanFM bersama rakan strategik AKPK Kota Bharu santuni 50 pelajar agama

KOTA BHARU, 14 April - Keberkatan Ramadan yang semakin menghampiri ke penghujungnya dimanfaatkan sebaiknya oleh KELANTANfm untuk menyantuni golongan yang memerlukan menerusi progam KELANTANfm Ambil Peduli. Program itu melibatkan hampir 50 orang pelajar Maahad Tahfiz Darul Wal Qiraat dan Pondok Ihya Al Ulum, Repek, Pasir Mas di sini. Rakan strategik untuk program kali ini adalah Agensi Kaunseling dan Pengurusan Kredit (AKPK) Kota Bharu yang menyumbang barangan keperluan harian serta wang tunai. Manakala Kastam Kelantan pula turut membekalkan lebih 25 kampit beras untuk kegunaan pengurusan institusi pengajian berkenaan. Pengarah Penyiaran Kelantan, Wan Azhan Wan Hamat berkata sumbangan itu juga sempena dengan sambutan Hari RTM ke-77."Sempena dengan sambutan Hari RTM ke-77 dan juga Ramadan kita meneruskan lagi program keprihatinan dan kecaknaan dengan sokongan daripada strategik."Kita bawa sumbangan bersama untuk diagihkan agar sama dapat merasai nikmat Ramadan serta kegembiraan bersama dengan pelajar tahfiz di Maahad dan juga pengurusan tahfiz," katanya kepada RTM.

Sementara itu, Pemangku Ketua Cawangan AKPK Kota Bharu, Siti Suhaila Ab Hamid berkata, ia sebahagian inisiatif tanggungjawab sosial korporat (CSR) sebagai bukti keprihatinan agensi itu terhadap masyarakat."Kita memang selalu buat setiap tahun cuma tahun ini kami sangat berbesar hati dapat berkolabrasi dengan RTM melalui Kelantanfm untuk menyumbang di bulan Ramadan mulia ini," katanya. Pusat pengajian agama milik persendirian yang mula beroperasi pada tahun 1997 itu turut menerima kemasukan pelajar bukan hanya dari Kelantan malah seluruh negara. Wakil mudir, Ahmad Mawan Fauzi berkata kepada RTM amat menghargai sumbangan dan bantuan yang diberikan kepada Maahad Tahfiz."Alhamdulillah saya ucapkan terima kasih kepada pihak yang membantu Maahad Tahfiz dengan sedikit sumbangan yang di hulurkan amat meringankan keperluan pelajar tahfiz di sini sebab kami setiap hari iftar bersama pelajar."Kami mendoakan orang yang memberi sumbangan kepada kami -- semoga Allah swt membalas segala kebaikan yang berlipat kali ganda," katanya.


Kamarulzaman dilantik Datuk Bandar KL baharu berkuat kuasa 17 April

KUALA LUMPUR, 14 April - Datuk Kamarulzaman Mat Salleh dilantik Datuk Bandar Kuala Lumpur baharu berkuat kuasa 17 April ini.Ketua Setiausaha Negara Tan Sri Mohd Zuki Ali berkata pelantikan Pengarah Eksekutif (Pengurusan Projek) Dewan Bandaraya Kuala Lumpur (DBKL) itu bagi menggantikan Datuk Seri Mahadi Che Ngah yang bersara 31 Mac lalu.Mohd Zuki percaya pengalaman Datuk Kamarulzaman mampu memperkukuhkan lagi tadbir urus serta fungsi Pihak Berkuasa Tempatan yang dilaksana DBKL.Sekali gus terus memberi faedah kepada rakyat dan kerajaan.Beliau turut merakamkan penghargaan dan terima kasih kepada Datuk Seri Mahadi.Kamarulzaman, 59 tahun mula berkhidmat dengan DBKL pada 1991 dan berpengalaman selama 32 tahun dalam pengurusan bandar raya serta dasar-dasar perancangan Bandaraya Kuala Lumpur.


FAMA buka 113 pasar tani bagi jualan khas Syawal Madani

BATU PAHAT, 13 April-Kementerian Pertanian dan Keterjaminan Makanan (KPKM) menerusi Lembaga Pemasaran Pertanian Persekutuan (FAMA) akan menambah sepuluh pasar tani, bagi insiatif Jualan Khas Syawal Madani, bermula 15 April ini di seluruh negara.Inisiatif tersebut merupakan salah satu usaha FAMA bagi meningkatkan jualan, dan memasarkan hasil pertanian.Menterinya, Datuk Seri Mohamad Sabu berkata penambahan tersebut, menjadikan keseluruhan, 113 pasar tani yang akan beroperasi bagi insiatif tersebut."Keterjaminan makanan dijangka mencukupi sepanjang Ramadan dan Syawal. 10 pasar tani akan ditambah pada kali ini", katanya semasa menghadiri Majlis Penyerahan Bantuan Kepada Warga Kementerian dan Petani di Sri Gading, Batu Pahat.Sebelum ini, media melaporkan FAMA membuka sejumlah 103 pasar tani di seluruh negara bagi melaksanakan Jualan Khas Syawal Madani dengan sasaran jualan sebanyak RM12.5 juta.Pemangku Ketua Pengarah FAMA, Abdul Rashid Bahri berkata, pasar tani dengan harga barangan berpatutan itu memfokus kepada jualan barangan keperluan menyambut Aidilfitri selama enam hari hingga 20 April ini.

(Menteri KPKM, Datuk Mohamad Sabu/FOTO RTM)


Kecederaan kepala punca kematian Koperal Nasri

IPOH, 13 April-Polis Perak mengesahkan punca kematian Koperal Mohammad Nasri Mohd Nasib disebabkan Head injury consistent fall (kecederaan di kepala akibat jatuh secara konsisten).Ketua Polis Perak, Datuk Seri Mohd Yusri Hassan Basri berkata keputusan itu diperoleh hasil bedah siasat dijalankan di Hospital Raja Permaisuri Bainun (HRPB) di sini.“Jenazah Allahyarham Koperal Mohammad Nasri diserahkan kepada Angkatan Tentera (ATM) sebaik urusan bedah siasat selesai,” katanya dalam kenyataan media hari ini.Jenazah kemudian diserahkan kepada pihak Angkatan Tentera Malaysia (ATM) untuk tindakan lanjut.Jumaat lalu, Allahyarham Koperal Mohammad Nasri anggota Batalion ke-25 Rejimen Askar Melayu Diraja (RAMD) Kem Sri Bentong, Pahang itu dilaporkan hilang pada pukul 5 petang.Ketika kejadian, mangsa bersama lima anggota lain menjalankan operasi di di kawasan pedalaman Hutan Simpan Belum di Gerik.Mayat lelaki berusia 33 tahun itu ditemui berhampiran sungai dalam hutan berkenaan.Kes diklasifikasikan sebagai mati mengejut (SDR).

(Ketua Polis Perak, Datuk Seri Mohd Yusri Hassan Basri/ FOTO RTM)


Penduduk Rancangan Sosial PKPP terima duit raya RM606,200

LIPIS, 13 April-Seramai 886 peserta daripada tujuh buah Rancangan Sosial Perbadanan Kemajuan Pertanian Pahang (PKPP) menerima sumbangan Hari Raya Aidilfitri sebanyak RM700 seorang. Menteri Besar Pahang, Datuk Seri Wan Rosdy Wan Ismail berkata, sumbangan melibatkan implikasi kewangan sebanyak RM606,200 itu merupakan komitmen yang telah dilaksanakan kerajaan negeri sejak 2015."Kita boleh beri (sumbangan) sebab kita ada lebihan kewangan. PKPP diuruskan dengan baik disebalik kekurangan pekerja ,COVID-19 tapi boleh menjana keuntungan" katanya pada majlis Sumbangan Aidilfitri Perbadanan Kemajuan Pertanian Pahang (PKPP) di sini.Menurutnya lagi, sumbangan ini juga merupakan tanda keprihatinan Kerajaan Negeri Pahang terhadap peserta-peserta rancangan sosial PKPP bagi membantu mereka mengurangkan beban persiapan sempena menyambut Aidilfitri tidak lama lagi.Tujuh buah rancangan sosial terlibat ialah Rancangan Penempatan Semula (RPSK) Merapoh, RPSK Jerkoh, RPSK Peruang selain Rancangan Tanah Pemuda (RTP) Sungai Ular, Sri Gemuruh, Kampung Awah dan Ladang Kecil Sungai Charu. Pada majlis sama turut diadakan penyampaian Bantuan Khas Aidilfitri kepada 325 orang Pengerusi JPKK, JPKKOA, Tok Batin, Setiausaha JPKK dan Ibu Tunggal bagi DUN Benta, Cheka dan Padang Tengku,di Lipis. Selain itu, sumbangan sebanyak RM1,000 diberikan kepada Masjid Daerah Lipis serta RM750,00 kepada masjid dan surau dalam rancangan sosial PKPP di daerah Lipis.

(Menteri Besar Pahang, Datuk Seri Wan Rosdy Wan Ismail/Foto FB wanrosdyOfficial)


Kerajaan komited jauhi konflik perkauman -PM

KUALA LUMPUR, 13 April- Kerajaan sentiasa berusaha memelihara negara dan rakyat daripada terjerumus dalam kancah konflik perkauman sempit.Perdana Menteri Datuk Seri Anwar Ibrahim ketika menyatakan komitmen itu berkata, kerajaan sedia meletakkan noktah terhadap usaha pihak yang menggunakan politik identiti, untuk memecah-belahkan masyarakat.Mengucapkan Selamat Hari Songkran di laman Facebook, Perdana Menteri turut menyeru seluruh masyarakat keturunan Siam untuk bersama-sama rakyat Malaysia, mengekalkan perpaduan serta kerjasama membangunkan negara.

Akuinya, kunci kepada perpaduan kaum yang dikecapi selama ini adalah saling menghormati, yang menjadi salah satu unsur penting dalam membangunkan Malaysia MADANI.Pesta Songkran merupakan sambutan Tahun Baharu Thailand yang disambut selama tiga hari bermula 13 April setiap tahun.


Tiga wanita direman seleweng dana syarikat pusat urut

PUTRAJAYA, 13 April- Tiga wanita direman lima hari kerana disyaki menyeleweng dana sebuah syarikat pusat urut terkemuka berjumlah jutaan ringgit.Ketiga-tiga wanita berumur dalam lingkungan 50-an itu terdiri daripada dua pengarah syarikat pembekal minyak urut manakala seorang lagi adalah isteri kepada bekas pengarah urusan syarikat pusat urut tersebut.Menurut sumber Suruhanjaya Pencegahan Rasuah Malaysia (SPRM), ketiga-ketiga individu itu ditahan petang semalam di Ibu Pejabat SPRM ketika hadir memberi keterangan kerana disyaki telah mengemukakan dokumen yang mempunyai butiran palsu untuk memanipulasikan syarikat antara tempoh 2017 hingga 2019. Mereka dikatakan menyeleweng wang tersebut menerusi pembelian minyak urut pada harga tinggi berbanding harga pasaran menerusi syarikat pembekal yang merupakan proksi mereka, melibatkan jumlah pembelian bernilai RM9 juta.Sumber itu berkata syarikat berkenaan dikatakan mengalami kerugian anggaran RM1.8 juta akibat pembelian tersebut.Perintah reman bermula hari ini hingga 17 April dikeluarkan oleh Majistret Irza Zulaikha Rohanuddin di Mahkamah Majistret Putrajaya selepas SPRM membuat permohonan tersebut pagi tadi.

(Ketiga-tiga wanita berumur dalam lingkungan 50-an itu terdiri daripada dua pengarah syarikat pembekal minyak urut manakala seorang lagi adalah isteri kepada bekas pengarah urusan syarikat pusat urut tersebut/FOTO SPRM)

Sementara itu, Pengarah Kanan Siasatan SPRM Datuk Seri Hishamuddin Hashim mengesahkan penahanan tersebut dan kes disiasat mengikut Seksyen 16 Akta SPRM 2009.Beliau berkata SPRM kini sedang mengesan dua suspek utama kes berkenaan iaitu bekas pengarah urusan dan bekas pegawai kewangan syarikat pusat urut tersebut. -BERNAMA


Kebakaran depan KLCC: Sembilan motosikal, empat skuter elektrik musnah

(Empat buah skuter elektrik antara yang musnah 100 peratus/FOTO BOMBA)

KUALA LUMPUR, 13 April- Sembilan motosikal dan empat skuter elektrik musnah dalam kebakaran di hadapan pusat beli-belah Suria KLCC, petang ini.Jurucakap Pusat Gerakan Operasi Jabatan Bomba dan Penyelamat Kuala Lumpur berkata dalam kejadian pada 3.45 petang itu, seramai 15 anggota bersama tiga jentera dari Balai Bomba dan Penyelamat Tun Razak dan Keramat telah dikerahkan ke tempat kejadian."Setibanya pasukan bomba di lokasi kejadian, kita mendapati terdapat insiden kebakaran 13 buah motosikal dan empat buah skuter elektrik.

(13 buah motosikal yang terbakar di ruangan parkir di Suria KLCC/FOTO BOMBA)

“Sembilan motosikal dan empat skuter elektrik terbakar sepenuhnya manakala empat motosikal yang lain, terbakar antara tiga hingga 20 peratus," katanya dalam kenyataan di sini hari ini.Menurutnya, api dapat dikawal sepenuhnya pada 4.04 petang dan punca serta jumlah kerugian masih dalam siasatan selain tiada mangsa terlibat. -BERNAMA


Rayuan gagal: Guru ceroboh rumah ibu saudara sambut raya di penjara

PUTRAJAYA, 13 April- Seorang guru terpaksa menyambut Aidilfitri di penjara setelah Mahkamah Rayuan hari ini menolak permohonannya untuk mendapatkan kebenaran merayu terhadap hukuman penjara enam bulan kerana kesalahan menceroboh rumah ibu saudaranya.Panel tiga hakim terdiri daripada Datuk Hanipah Farikullah, Datuk Hadhariah Syed Ismail dan Datuk Azman Abdullah, yang menolak permohonan Mohamad Hassan@Malek, 43, memerintahkan hukuman penjara itu bermula hari ini.Mohamad sebelum ini dibebaskan dengan jaminan RM10,000 sementara selesai permohonan rayuan.Dia didenda RM3,500 atau penjara dua bulan oleh Mahkamah Majistret Kuala Selangor pada 24 Ogos tahun lepas atas kesalahan itu.Selain itu, dia juga diperintahkan membayar RM500 sebagai kos pendakwaan, jika gagal, dipenjara tiga hari. Dia membayar denda dan kos tersebut.Pihak pendakwaan kemudian merayu ke Mahkamah Tinggi terhadap hukuman itu yang dikatakan tidak memadai manakala Mohamad tidak memfailkan sebarang rayuan terhadap sabitan atau hukumannya.Pada 31 Januari lepas, Mahkamah Tinggi membenarkan rayuan pihak pendakwaan dan menjatuhkan hukuman penjara enam bulan terhadap lelaki itu. Mahkamah Tinggi juga mengekalkan denda RM3,500 dan kos pendakwaan.Mohamad kemudian memfailkan permohonan kepada Mahkamah Rayuan memohon kebenaran merayu terhadap hukumannya itu.Mengikut undang-undang, Mohamad perlu mendapatkan kebenaran daripada Mahkamah Rayuan terlebih dahulu sebelum boleh meneruskan rayuan kerana kesnya bermula di Mahkamah Majistret.Mohamad didakwa melakukan kesalahan itu dengan memasuki rumah Suhaida Sulaiman yang juga jirannya di Tanjong Karang, Kuala Selangor, Selangor pada 4.30 pagi, 12 Februari 2019.

Mengikut fakta kes, dia memasuki bilik Suhaida dan menutup mulut wanita itu dengan tangannya. Anak perempuan wanita itu yang berusia 10 tahun yang sedang tidur dengan ibunya menjerit menyebabkan Mohamad melarikan diri dari tempat kejadian.Mohamad diwakili peguam Maidzatul Akmal Daud manakala Timbalan Pendakwa Raya Mohd Fairuz Johari mewakili pendakwaan. -BERNAMA


Pengambilan anggota: ATM tak tetapkan kuota kaum

KUALA LUMPUR,13 April-Angkatan Tentera Malaysia, tidak pernah menetapkan kuota kaum bagi pengambilan anggota.Menteri Pertahanan, Datuk Seri Mohamad Hasan berkata pengambilan dibuat dua kali dalam setahun melibatkan pengambilan dengan jumlah 6,000 hingga 7,000 anggota."ATM tidak mengenakan sebarang kuota mengikut kaum. Peratusan penyertaan bukan bumiputera amat rendah dalam ATM. "Mereka nampak ada kerja lain seperti berniaga yang memberikan dan menjanjikan pulangan yang lumayan...jadi ia bukan disebabkan tidak ada pelan persaraan," katanya dalam sidang media selepas menghadiri Majlis Penyampaian Sumbangan Hari Raya Aidilfitri 2023 di Wisma Pertahanan, di sini, hari ini.Beliau berkata demikian ketika diminta mengulas mengenai isu peratusan rendah golongan bukan bumiputera yang menyertai ATM.Jelasnya, ATM mempunyai pelbagai perancangan bagi mempersiap anggota untuk persaraan, antaranya kursus peralihan yang dianjurkan Perbadanan Hal Ehwal Bekas Angkatan Tentera.Selain itu, pelbagai perancangan dibuat untuk menarik golongan bukan bumiputera menyertai ATM antaranya membuka permohonan secara dalam talian dan mengadakan jerayawara di seluruh negara.

(Menteri Pertahanan, Datuk Seri Mohamad Hasan/FOTO RTM)


JAKIM sangkal laporan cerapan 1 Syawal 1443H tidak sah

PUTRAJAYA, 13 April- Jabatan Kemajuan Islam Malaysia (JAKIM) menafikan satu laporan akhbar mendakwa hasil cerapan 1 Syawal tahun lalu adalah tidak sah dan terbatal. Menerusi satu kenyataan, JAKIM menjelaskan hasil cerapan tersebut telah mengikut prosedur yang ditetapkan oleh Pejabat Penyimpan Mohor Besar Raja-Raja Malaysia. Jelas kenyataan itu, anak bulan telah berjaya dikesan melalui teleskop di Labuan dan imej tersebut disahkan oleh Jawatankuasa Melihat Anak Bulan Wilayah Persekutuan Labuan serta disemak kakitangan Jabatan Ukur dan Pemetaan Malaysia (JUPEM) melalui peralatan teodolit. "Data tersebut dicerap mengikut prosedur yang betul selepas perbincangan dilaksanakan oleh mufti bersama pakar falak untuk mengesahkan imej yang diperolehi dengan membandingkan data-data hilal disediakan sebelum keputusan kenampakan anak bulan dibuat," kata kenyataan itu. JAKIM juga menyangkal laporan artikel berkenaan yang menyatakan bahawa laporan kenampakan hilal Syawal 1443H tidak direkodkan dalam laman sesawang Pejabat Penyimpan Mohor Besar Raja-Raja Malaysia.

Tambahnya lagi, laporan akhbar bahawa pengisytiharan kenampakan hilal Syawal pada 2 Mei 2022 di Labuan terbatal adalah amat tidak tepat dan sangat mengelirukan. Semua pihak disarankan berhati-hati dalam mengeluarkan kenyataan atau sebarang kandungan berkaitan isu penetapan tarikh 1 Syawal supaya tidak berlakunya kegusaran yang boleh menjurus kepada ketidaktenteraman awam. JAKIM menyeru masyarakat awam supaya menghentikan sebarang polemik dan menunggu hasil keputusan cerapan Syawal yang akan diisytiharkan pada malam 29 Ramadan iaitu 20 April oleh Penyimpan Mohor Besar Raja-Raja.


MOT tetap syarat baharu dapat dana ISBSF

PUTRAJAYA, 13 April-Pengendali bas henti-henti perlu mematuhi ketepatan masa mengikut jadual sekurang-kurangnya 80 peratus setiap hari, bagi mendapatkan Dana Sokongan Sementara Bas Berhenti-henti (ISBSF).Syarat baharu tersebut ditetapkan Kementerian Pengangkutan (MOT) bagi agihan dana ISBSF berdasarkan kontrak penjanjian antara kementerian dan pengendali bas.Menteri Pengangkutan, Anthony Loke berkata, penambahbaikan itu penting bagi meningkatkan kualiti perkhidmatan bas kepada orang ramai.Beliau berkata, kerajaan tidak akan membayar subsidi kepada pengendali bas tersebut untuk semua laluan sekiranya gagal mencapai tahap berkenaan."Ini adalah satu program untuk memastikan laluan yang tidak ekonomik masih boleh berjalan sebab tanpa subsidi banyak pengendali bas tidak sanggup jalankan operasi di laluan SBBS kerana kebanyakannya tak ekonomik dan menguntungkan", katanya ketika berucap pada Majlis Menandatangani Perjanjian ISBSF 2023 di sini hari ini.Tambah beliau, penggunaan sistem pembayaran tanpa tunai juga diwajibkan, sebagai antara penambahbaikan kontrak perjanjian dana.37 syarikat bas henti-henti menandatangani perjanjian perlanjutan kontrak ISBSF dengan peruntukan kira-kira RM169.87 juta.


Kebakaran kuarters polis : Babitkan sebuah unit pangsapuri, tiada mangsa cedera

Ketua Polis Daerah Kota Setar, ACP Ahmad Shukri Mat Akhir /FOTO FAIL BERNAMA)

ALOR SETAR, 13 April- Kebakaran di Ibu Pejabat Polis Daerah Kota Setar di Jalan Kolam Air , di sini malam tadi hanya melibatkan  sebuah pangsapuri kuaters.  Ketua Polis Daerah Kota Setar, ACP Ahmad Shukri Mat Akhir dalam kenyataan berkata kebakaran melibatkan bahagian ruang tamu unit terbabit yang terletak di tingkat dua."Kebakaran membabitkan 30 peratus kemusnahan pada struktur. Dalam kejadian kira-kira pukul 10 malam di pangsapuri Bakawali itu tidak melibatkan sebarang kecederaan kerana penghuni tiada di rumah ketika kejadian.

(Kebakaran membabitkan bahagian ruang tamu sebuah rumah di kuaters polis Pangsapuri Bakawali, Jalan Kolam Air di Alor Setar/FOTO Bomba)

"Api berjaya dikawal pada peringkat awal oleh penghuni lain  sebelum ketibaan bomba," katanya. Beliau berkata, sebanyak dua buah jentera bomba dan 16 anggota dari Balai Bomba dan Penyelamat (BBP) Alor Setar dikerahkan ke lokasi kejadian.  Pasukan bomba kemudiannya memastikan kebakaran benar dipadam dan tamat sepenuhnya jam 10.59 malam.


Elaun guru KAFA dibayar secara tunggakan bermula Januari

KUALA LUMPUR, 13 April-Jabatan Kemajuan Islam Malaysia (JAKIM) memberikan jaminan semua pembayaran kenaikan elaun guru Kelas al-Quran dan Fardu Ain (KAFA) akan dibayar secara tunggakan bermula Januari tahun ini.Ketua Pengarah JAKIM, Datuk Hakimah Mohd Yusoff berkata pihaknya akan menguruskan semua pembayaran berkenaan termasuk tunggakan sejak Januari lalu melalui Kerajaan Negeri sebaik sahaja peruntukan diterima.Kenyataan itu sekali gus menyangkal dakwaan pihak tertentu mengatakan bahawa bayaran bantuan one-off kepada imam, bilal dan guru KAFA tidak termasuk dalam senarai bantuan pihak kerajaan.”Pembayaran kenaikan elaun guru KAFA akan dibayar secara tunggakan bermula Januari 2023 kepada semua guru KAFA di seluruh negara.“Dengan kenyataan ini, JAKIM menafikan dakwaan pihak tertentu yang mengatakan bantuan berkenaan tidak termasuk dalam senarai bantuan pihak kerajaan.”Kami amat memahami kegusaran beberapa pihak mengenai pembayaran tersebut seperti yang diumumkan Perdana Menteri dalam Bajet 2023 di Dewan Rakyat pada 24 Februari lalu,” katanya dalam satu kenyataan hari ini.Dalam pembentangan Bajet 2023 Perdana Menteri, Datuk Seri Anwar Ibrahim mengumumkan elaun guru KAFA dinaikkan sebanyak RM100 menjadi RM1,100 untuk 35,000 guru-guru KAFA seluruh negara. Manakala bayaran khas sebanyak RM600 akan disalurkan kepada imam, bilal, tok siak, noja, marbut dan guru takmir.

(Ketua Pengarah JAKIM, Datuk Hakimah Mohd Yusoff/FOTO RTM)


Kerajaan sokong pelaksanaan projek berasaskan teknologi Hijau

SLIM RIVER, 13 April-Kerajaan menyokong sepenuhnya pelaksanaan projek-projek yang menggunakan teknologi hijau atau amalan rendah karbon.Timbalan Menteri Kewangan 1, Datuk Seri Ahmad Maslan berkata, ini termasuk pembangunan sektor tenaga hidroelektrik di seluruh negara.Jelasnya, kerajaan menerusi pembentangan Bajet 2023 komited terhadap mentransformasikan sektor tenaga ke arah tenaga boleh diperbaharui."Sasaran yang disebut hanyalah untuk memperluas dan melipatgandakan segala perkara-perkara seumpama ini, stesen janakuasa hidro yang dibawah tajuk besar iaitu kelestarian alam sekitar, itu sasaran utama di bawah kementerian kewangan kerana kita terikat dengan konvensyen antarabangsa yang lain yang mengharapkan agar kita mengadakan projek projek yang lestari alam sekitar", katanya selepas melakukan lawatan kerja ke Stesen Janakuasa Hidro Sungai Slim di sini.Beliau berkata demikian selepas melakukan lawatan kerja ke Stesen Janakuasa Hidro Sungai Slim di Slim River, Perak.Tambahnya, projek pembangunan stesen janakuasa hidroelektrik bukan sahaja dapat memelihara alam sekitar, malah menjana pendapatan tenaga hijau untuk negara.

(Timbalan Menteri Kewangan 1, Datuk Seri Ahmad Maslan)


Permohonan RMR, had pendapatan dinaikkan kepada RM5,000

PUTRAJAYA, 13 April- Golongan isi rumah berpendapatan di bawah RM5,000 kini layak memohon Rumah Mesra Rakyat (RMR) di bawah seliaan Syarikat Perumahan Negara Berhad (SPNB).Menteri Pembangunan Kerajaan Tempatan, Nga Kor Ming berkata program RMR itu sebelum ini hanya dibuka untuk mereka yang mempunyai pendapatan isi rumah di bawah RM3,000 sahaja.Ia merupakan salah satu daripada enam inisiatif baharu menerusi program RMR yang diperkenalkan Kerajaan Perpaduan bagi membuka lebih banyak peluang kepada rakyat untuk memohon.Antara inisiatif lain termasuklah kemudahan permohonan secara dalam talian, rumah mendapat pengiktirafan sistem piawaian SIRIM dan kepelbagaian pilihan reka bentuk rumah."SPNB pada tahun ini telah mengguna pakai sistem modul pembinaan baharu. Saya dapati pembinaan rumah dapat disiapkan dalam masa yang singkat iaitu hanya dalam tempoh 25 hari. Dalam tempoh itu, kita boleh siapkan satu unit rumah dalam masa tiga minggu sahaja.Jadi, sasaran kita 25 sehingga 60 hari menggunakan modul sistem baharu, IBS untuk mencapai rekod itu," kata Nga ditemui media selepas menyerahkan surat tawaran dan kunci rumah kepada 40 penerima Program RMR bagi negeri Selangor, Perak, Melaka dan Negeri Sembilan, di sini.

(Menteri Pembangunan Kerajaan Tempatan, Nga Kor Ming ditemui pemberita padamajlis penyerahan surat tawaran dan kunci rumah Program RMR di Putrajaya)

Beliau menyasarkan tiada projek sakit dan terbengkalai akan berlaku tahun ini menerusi pengenalan inisiatif baharu di bawah program RMR.Lebih 56,000 unit RMR sudah dibina di seluruh negara sehingga Mac lalu sejak program tersebut diperkenal pada tahun 2002.Untuk tahun ini, kerajaan memperuntukkan sebanyak RM358 juta bagi membina 4,250 unit RMR.


Maritim Malaysia tumpaskan cubaan seludup rokok kretek

LINGGI, 13 April- Agensi Penguatkuasaan Maritim Malaysia (Maritim Malaysia) menumpaskan cubaan menyeludup 4.8 juta batang rokok jenis kretek, kira-kira pukul 11.00 malam pada Selasa lalu.Menerusi Ops Pagar Laut, rampasan dibuat di perairan muara Tanjung Gabang, Selangor.Pemangku Ketua Pengarah Maritim Malaysia, Laksamana Madya Maritim Datuk Saiful Lizan Ibrahim berkata rampasan tersebut hasil risikan dan bantuan Sistem Pengawasan Laut (SWASLA)."Maritim Malaysia mengesan sebuah bot pancung bergerak dalam keadaan mencurigakan di laluan Traffic Separation Scheme (TSS) ke Tanjung Gabang pada pukul 10.20 malam."Nilai keseluruhan rampasan termasuk bot pancung dan enam enjin jenis Yamaha berjumlah RM3.53 juta."Maritim Malaysia akan memperketatkan lagi kawalan di perairan negara bagi membanteras aktiviti-aktiviti jenayah rentas sempadan."Kami juga tidak akan berkompromi dengan sebarang ancaman jenayah yang dilakukan di kawasan maritim negara."Rondaan lebih kerap di kawasan hotspot akan dilakukan terutamanya di musim Aidilfitri ini."Rokok berkenaan diseludup masuk dari negara jiran untuk dijual secara haram di pasaran semenanjung," katanya kepada pemberita di sini.Kes disiasat di bawah Akta Kastam 1967 kerana menyeludup masuk rokok ke dalam negara melalui jalan yang tidak diwartakan atau duti eksais.

(Nilai keseluruhan rampasan termasuk bot pancung dan enam enjin jenis Yamaha berjumlah RM3.53 juta)


8 sekolah di Perak sertai Program World Quran Hour

IPOH, 13 April-Seramai 250 orang peserta dari 8 buah sekolah telah terlibat dalam menjayakan program Al-Quran hour yang berlangsung di Perbadanan Perpustakaan Awam Negeri Perak hari ini.

Pengerusi Jawatankuasa Pendidikan, Pengajian Tinggi,Belia dan Sukan Negeri, Khairuddin Abu Hanipah berkata, budaya membaca Al Quran merupakan amalan baik kerana intipati yang terdapat di dalam kitab suci itu mampu memberi manfaat kepada umat Islam."Kita ingin jadikan budaya membaca Al-Quran itu sebagai budaya kerana ia pelbagai intipati terkandung dalam kitab tersebut seperti ilmu pengetahuan untuk menjalani kehidupan", katanya yang ditemui selepas program di sini.Sementara itu, rata-rata peserta yang ditemui melahirklan rasa teruja dan berharap agar program sebegini dapat diteruskan pada masa akan datang.Pelajar, Mohamad Saiful Amin berkata Program World Quran Hour memberi ilmu berkaitan Al-Quran buat dirinya."Saya sangat gembira sebab program seperti ini memberi peluang kepada kita bagi menambahkan ilmu tentang Al-Quran", katanya.Manakala Muhammad Irfan Saifulbahari menganggap program tersebut merupakan pengalaman pertama buatnya dalam menyertai program berbentuk keagamaan."Ini adalah kali pertama saya menyertai World Quran Hour. Ia merupakan pengalaman terbaik buat saya", katanya yang ditemui selepas program disini.

(Pengerusi Jawatankuasa Pendidikan, Pengajian Tinggi,Belia dan Sukan Perak, Khairuddin Abu Hanipah)


Gaji awal: CUEPACS nasihat penjawat awam bijak berbelanja

KUALA LUMPUR, 13 April- Presiden Kongres Kesatuan Pekerja-Pekerja Di Dalam Perkhidmatan Awam (CUEPACS) Datuk Adnan Mat menasihatkan penjawat awam untuk tidak berbelanja secara berlebihan agar dapat bertahan hingga kemasukan gaji seterusnya.“CUEPACS merakamkan ribuan terima kasih atas pengumuman Perdana Menteri Datuk Seri Anwar Ibrahim atas keprihatinannya untuk diawalkan pembayaran gaji dan BKKA bagi bulan April 2023.“Gaji yang diterima itu sama pada setiap bulan sebenarnya jadi mereka (penjawat awam) telah pun meletakkan gaji itu untuk pembayaran tetap seperti bil utiliti, bayaran pinjaman dan perbelanjaan anak-anak yang bersekolah,” katanya kepada Bernama hari ini. Beliau berkata dengan langkah itu, penjawat awam boleh merancang perbelanjaan supaya bersesuaian dengan kewangan mereka, agar Aidilfitri mampu disambut dengan lebih selesa dan meriah. Sebelum ini CUEPACS mencadangkan supaya tarikh pembayaran gaji penjawat awam diawalkan kepada 14 April ini daripada tarikh yang ditetapkan sebelum ini iaitu 17 April. Adnan turut berharap penjawat awam dapat menjadi pengguna yang bijak berbelanja dalam memenuhi kehendak mereka.

Presiden Kongres Kesatuan Pekerja-Pekerja Di Dalam Perkhidmatan Awam (CUEPACS) Datuk Adnan Mat / FOTO BERNAMA

Berita berkaitan:CUEPACS cadang gaji diawalkan 14 April

“Berbelanjalah mengikut bentuk acuan perbelanjaan masing-masing dan janganlah dalam bentuk acuan yang mereka tidak mampu kerana mereka akan merana jika perbelanjaan tidak disusun dengan lebih awal,” katanya. Sementara itu, seorang guru Mohd Hafiz Mohd Fami berkata beliau gembira apabila gaji dan BKKA diawalkan kerana dapat memberi nilai tambah kepada perbelanjaan keluarga untuk menyambut Aidilfitri."Saya bersyukur dan gembira kerana sedikit sebanyak saya dapat membeli barangan keperluan dan membuat persiapan dengan lebih awal menjelang hari raya,” katanya pada Bernama.Anggota keselamatan beruniform, Muhammad Aiman Abd Aziz berkata, apabila jadual gaji diawalkan ia dapat memberi peluang kepada yang sudah berkeluarga untuk menyambut Aidilfitri dengan lebih meriah dan bagi yang bujang boleh digunakan kepada keluarga serta diri sendiri. -BERNAMA


Tiket feri Labuan ke Sabah habis dijual untuk Aidilfitri

LABUAN, 13 April- Pengusaha feri roro Labuan mengesahkan tiket untuk kenderaan dan penumpang ke Menumbok, Sabah bagi seminggu sebelum Hari Raya Aidilfitri telah habis dijual.Permintaan bagi perjalanan feri bagi laluan itu meningkat dengan mendadak walaupun perjalanan tambahan disediakan pengusaha feri.Dua pengusaha feri - Labuan Mainland Link Sdn Bhd (LML) dan Juta Bonus Sdn Bhd- telah menjual ribuan tiket (penumpang dan kenderaan) menjelang cuti umum Aidilfitri dan cuti sekolah yang bermula pada 19 April ini.Pengarah Urusan Labuan Mainland Link Major (K) Datuk David Ling berkata operasi feri kekal sebagai pengangkutan laut yang penting untuk pengembara bagi laluan Labuan-Sabah sama ada untuk urusan kerja, perniagaan, pendidikan dan melancong.“Kami mengamalkan slogan ‘perkhidmatan pantas, efisien dan boleh dipercayai’, kami akan terus menambah baik perkhidmatan dan memastikan keselamatan pengembara terutama dalam musim perayaan ini. “Kakitangan kami berpengalaman dalam menangani kesesakan yang dijangka pada musim gabungan dua cuti iaitu Hari Raya dan cuti sekolah, memandangkan kami berdepan situasi ini pada setiap musim perayaan,” katanya kepada Bernama hari ini.

Ling berkata syarikat itu mengendalikan empat feri roro iaitu Putrajaya 1, Goodwill Star, Kimanis 2 dan Joy Star, yang kini beroperasi setiap jam berbanding setiap dua dan tiga jam pada hari biasa, bagi menampung peningkatan pengembara yang mahu pulang ke Sabah.Menurut Binabalu Sdn Bhd, ejen tiket bagi feri Galaxy dan Blue Ocean, pihaknya akan menyediakan tiga perjalanan setiap hari pada hari bekerja dan dua perjalanan pada hari minggu. “Setakat hari ini, tiket dari Labuan ke Menumbok telah habis dijual dan tiket dari Menumbok ke Labuan hanya ada pada 3 Mei,” kata jurucakap syarikat itu. -BERNAMA


WUC santuni asnaf menjelang Aidilfitri

KUANTAN, 13 April- 20 keluarga asnaf dan empat pusat tahfiz sekitar Kuantan menerima sumbangan berbentuk makanan keperluan seperti beras, minyak masak dan telur serta wang tunai melalui Program Jalinan Kasih Ramadan 2023. Program yang dianjurkan WIDAD University College (WUC) itu bertujuan melahirkan pelajar yang cemerlang bukan sahaja di dalam bidang akademik malah dari segi jasmani, emosi dan rohani. Menurut Naib Canselor WUC, Datuk Dr. Nasir Mat Dam, program yang disertai seramai 20 pelajar tersebut adalah bagi memberi peluang kepada mereka untuk menimba ilmu dan pengalaman baharu. "Kita juga berhasrat supaya pelajar-pelajar kita mendapat kefahaman. Selain daripada mereka belajar, mereka juga perlu menghayati kesusahan di luar sana supaya mereka keluar nanti mereka menjadi manusia yang lebih bertanggungjawab dan prihatin tentang masyarakat," kata Dr. Nasir kepada pemberita, hari ini.

(Naib Canselor WUC, Datuk Dr. Nasir Mat Dam turun padang menyampaikan sendiribantuan kepada golongan asnaf)

Tambahnya, program seumpama itu merupakan salah satu Tanggungjawab Sosial Korporat (CSR) dalam memberi bantuan kepada masyarakat setempat di samping menjalinkan kerjasama dengan pihak Badan Bukan Kerajaan (NGO). Selain barangan dapur, sumbangan wang tunai daripada pelajar dan kakitangan WUC turut diberikan bagi memberi keceriaan kepada keluarga asnaf dalam meraikan Aidilfitri. Dalam pada itu, menurut Pengerusi Pertubuhan Mawaddah, Nor Aishah Nordin, pemilihan penerima yang layak adalah berdasarkan maklumat yang disimpan oleh pihak Pertubuhan Mawaddah yang diperolehi melalui penduduk setempat. "Cara kami memilih setiap tahun, memang tiap-tiap bulan kami ada data atau penerima sumbangan bulanan. Jadi, daripada situ kami pilih untuk mereka menerima sumbangan hari raya ini agar mereka dapat meraikan hari raya seperti orang-orang lain," kata Nor Aishah kepada pemberita.


Warga kerja RTM turut imarahkan Program World #QuranHour

KUALA LUMPUR, 13 April-Jabatan Penyiaran Malaysia tidak ketinggalan mengimarahkan Program World Quran Hour 2023, hari ini.Program anjuran Badan Kebajikan Staff Seksyen Fasiliti Teknikal (BAKES) dengan kerjasama Bahagian Ehwal Semasa dan Masjid Muhammadi RTM itu turut diserikan dengan majlis khatam Al-Quran.Penaung BAKES, Nor Hisham Abas berkata Program World #QuranHour mampu mendidik masyarakat agar dekat dengan Al-Quran sekali gus memberi impak terhadap organisasi dan negara."Acara ini dapat memupuk dan membimbing warga RTM untuk mendekatkan diri dengan Allah SWT. Selain memberi satu impak kepada warga jabatan dan negara", katanya ketika ditemu bual selepas tamat program.Ketua Imam Masjid Muhammadi RTM, Ustaz Mohd Firdaus Muhammad berkata pemilihan surah Al-Insan adalah bertujuan bagi melahirkan sifat ikhlas dan kehambaan kepada Allah SWT."Kali ini Quran Hour memilih surah Al-Insan. Surah tersebut akan memberi intipati dan pemahaman kepada kita sebagai seorang manusia perlu menjadi seorang yang baik. Nabi kata jadilah kamu sebaik-baik manusia yang memberi manfaat kepada orang lain. Bila mana kita memahami dan menghayati apa yang kita baca dalam surah Al-Insan itu memberi erti kepada kita untuk perlu menjadikan penghambaan diri kita kepada Allah dengan keikhlasan", ujarnya ketika ditemui selepas program di Wisma berita di sini.

Program World Quran Hour 2023, berlangsung di Lobi Wisma Berita, Angkasapuri disertai warga kerja Jabatan Penyiaran Malaysia daripada pelbagai unit. Sementara itu, di Kuala Terengganu, 30 Kakitangan Jabatan Penyiaran Terengganu turut sama menyertai Program berkenaan yang diadakan serentak di seluruh negara. Program berlangsung kira-kira 1.00 pagi tadi.Timbalan Pengarah Jabatan Penyiaran Terengganu Nur Hafizah Idris berkata sebelum ini program diadakan dalam skala kecil namun tahun ini diadakan secara besar-besaran"Kita mengambil segala kejadian sebagai pengajaran kehidupan. Semoga aktiviti seperti ini dapat mendidik masyarakat bagi menjadikan Al-Quran sebagai teman", katanya ketika ditemui selepas mengetuai bacaan Al Quran di RTM Terengganu.

(Sebahagian warga kerja RTM yang turut terlibat dalam program Program World Quran Hour 2023 di Lobi Wisma Berita)


SWCorp Johor bangunkan SOP pembersihan pasca banjir

MUAR, 13 April- Satu Pelan Pembangunan Prosedur Operasi Standard (SOP) pembersihan pasca banjir akan dibangunkan SWCorp Malaysia Johor selewat-lewatnya hujung tahun ini.Ia memfokuskan kepada SOP pengurusan masa kerja-kerja pembersihan sisa pepejal berpunca banjir.Pengarahnya, Cairul Hisham Jalaluddin berkata tempoh dua bulan diambil kali ini bagi kerja-kerja pembersihan pasca banjir berbanding sebulan atau kurang sebelum ini.Ia disebabkan kerja-kerja pembersihan dilaksana berperingkat memandangkan keadaan banjir teruk terutama di Batu Pahat.Katanya, kelewatan pengurusan boleh mengakibatkan pencemaran wabak penyakit."Kalau ikutkan kalau sekali jalan seperti di Yong Peng, Batu Pahat, kita ambil masa dalam tempoh tiga minggu.Kira bawah sebulan lah tetapi sebabkan kita terpaksa menunggu semua Pusat Pemindahan Sementara (PPS) itu tutup dan semua balik ke rumah masing-masing. Jadi, tempoh itu agak lama sedikit," kata Cairul kepada pemberita selepas melancarkan program Jelajah Sekolah Angkat Wira Lestari di Pusat Konvensyen Hub Pendidikan Pagoh di sini, hari ini.

(Pengarah SWCorp Johor, Cairul Hisham Jalaluddin)

Kerja-kerja pengurusan pasca banjir selesai hari ini dengan lebih 10,000 tan sisa pepejal dikutip dan akan dilupuskan.


Ramadan, bekalan makanan di Perak mencukupi

IPOH, 13 APRIL- Perak tidak mengalami sebarang ketidakcukupan tanaman makanan utama seperti sayur-sayuran dan buah-buahan ketika Ramadan ini. Menteri Besar, Datuk Seri Saarani Mohamad berkata bekalan itu mencukupi menjelang Aidilfitri.Jelas beliau, pengeluaran tanaman tembikai, cili dan sayur-sayuran yang menjadi tumpuan ketika Ramadan juga meningkat sehingga suku pertama tahun ini."Melihat kepada trend semasa pengeluaran tanaman makanan utama sayur-sayuran dan buah-buahan, bekalan di Perak mencukupi untuk menampung keperluan rakyat semasa Ramadan dan menjelang Aidilfitri yang bakal tiba tidak lama lagi," katanya kepada pemberita di sini.Mengulas mengenai kenaikan harga sayur-sayuran, Saarani berkata ia disebabkan kebanyakan sayur-sayuran dan buah-buahan di Perak telah dihantar ke negeri lain yang terkesan akibat banjir.


Sultan Mizan kurnia bantuan Aidilfitri kepada fakir miskin

(Sultan Mizan Zainal Abidin berkenan menyampaikan bantuan)

KUALA TERENGGANU, 13 April- Sultan Terengganu, Sultan Mizan Zainal Abidin dan Sultanah Terengganu, Sultanah Nur Zahirah berkenan menyempurnakan Majlis Pengurniaan Bantuan Kepada Fakir Miskin dan Pelajar Sekolah Sempena Hari Raya Aidilfitri di Istana Syarqiah, Kuala Terengganu. Baginda yang diiringi Yang DiPertuan Muda Terengganu dan semua anakanda baginda disambut Menteri Besar, Datuk Seri Dr Ahmad Samsuri Mokhtar dan isteri, Toh Puan Seri Tuan Faezah Tuan Ab Rahman. Sultan Mizan berkenan mengurniakan bantuan kepada 200 fakir miskin terpilih dari seluruh daerah berupa wang tunai dan hamper barangan keperluan harian daripada Yayasan DiRaja Sultan Mizan, YDSM. Bantuan juga turut disampaikan kepada 30 penggiat seni dan budaya serta 30 veteran polis. Selain itu, seramai 210 pelajar dari keluarga miskin dari tujuh buah sekolah dan 30 pelajar dari tiga buah pusat pengajian islam menerima kurniaan sama. Nilai keseluruhan sumbangan adalah sebanyak RM255,000.Pada majlis sama, seramai 500 fakir miskin wanita menerima kurnian daripada Yayasan Tuanku Nur Zahirah YTNZ bagi persediaan menyambut Aidilfitri. Badan amal YDSM dan YTNZ ini merupakan koloborasi tahun kedua diadakan bagi membantu golongan yang memerlukan bagi negeri Terengganu. Turut mendapat kerjasama Jabatan Kebajikan masyarakat, Jabatan Kesenian dan Kebudayaan negeri, Polis diRaja Malaysia dan Majlis Agama Islam dan Adat Melayu Terengganu, MAIDAM.

(Sultanah Terengganu, Sultanah Nur Zahirah turut berkenan menyampaikan bantuan)


Jualan Ramadan Madani, tawar harga lebih murah

PADANG BESAR, 13 April- Lembaga Pemasaran Pertanian Persekutuan (FAMA) Perlis telah mengenal pasti empat lokasi sebagai lokasi pelaksanaan program Jualan Ramadan Madani sepanjang Ramadan hingga menjelang Aidilfitri ini.Lokasi tersebut merangkumi Agrobazaar Rakyat Borong Wann, Agro Rakyat Beseri, Pasar Tani Taman Sena Indah dan Pasar Tani Kekal Simpang Empat.Pengurus Agrobazaar Rakyat Borong Wann, Wan Nan Wan Din berkata usaha dilaksanakan pihak FAMA membolehkan orang ramai mendapat harga barangan ditawarkan pada harga jauh lebih rendah.Sepanjang pelaksanaan Jualan Ramadan Madani, pihaknya menawarkan barangan antaranya hasil laut segar dengan potongan harga sehingga 20 peratus, ayam dan beras pada harga 10 peratus lebih rendah.Tambahnya, jumlah jualan sepanjang Ramadan kali ini mampu mencecah sehingga RM500,000."Kalau ada peruntukan, kita teruskan tiap-tiap minggulah. Baguslah untuk penduduk-penduduk yang mungkin sekarang ini ada masalah ekonomi dan secara tidak langsung menjelang hari raya Aidilfitri.Inisiatif ini membantu ramai pihak serta mengurangkan bebanan orang kampung," kata Wan Nan ketika ditemui media pada Program Jualan Ramadan Madani di Agrobazaar Rakyat Borong Wann Felcra Lubuk Sireh, di sini.

(Pengurus Agrobazaar Rakyat Borong Wann, Wan Nan Wan Din)

Bagi memenuhi permintaan pelanggan, pihaknya sentiasa bersedia menambah stok bekalan barangan keperluan dan memberi jaminan barangan keperluan adalah mencukupi untuk keperluan Ramadan dan Aidilfitri ini.


Pesta Songkran dicadang masuk dalam kalender pelancongan Kedah

ALOR SETAR, 13 April- UMNO Kedah menggesa pentadbiran kerajaan negeri memasukkan Pesta Songkran yang disambut setiap tahun oleh masyarakat Siam ke dalam kalendar tahunan pelancongan negeri itu.Pengerusi Badan Perhubungan UMNO Kedah, Datuk Seri Mahdzir Khalid berkata pesta yang disambut pada 13 April setiap tahun mempunyai keunikan tersendiri dan mempunyai daya tarikan pelancong."Kedah bawah kerajaan Barisan Nasional (BN) mengiktiraf sumbangan dan sokongan masyarakat Siam dalam kemajuan, pembangunan serta keamanan Kedah dan Malaysia. "UMNO Kedah menggesa pentadbiran kerajaan negeri sekarang melihat kepada kepentingan sumbangan masyarakat Siam di negeri ini daripada segi kepentingan eko-pelancongan menerusi budaya dan adat resam mereka iaitu sambutan pesta itu," katanya menerusi kenyataan media.Jelas Mahdzir, sumbangan masyarakat Siam di negeri itu tidak boleh dipinggirkan sama sekali walaupun jumlahnya minoriti berbanding kaum lain.Ini kerana masyarakat Siam yang berasimilasi di Kedah sejak sekian lama telah menjadikan Kedah sangat unik khususnya menerusi pelbagai acara kebudayaan.Selain itu kata Mahdzir, sikap toleransi, muafakat dan kerjasama yang diamalkan masyarakat Siam, telah mewujudkan jalinan kesatuan, perpaduan dan keamanan di Kedah.Tambahnya, Thailand meraih keuntungan sektor pelancongannya setiap tahun menerusi acara tersebut hingga menjadi acara yang ditunggu-tunggu pelancong asing untuk berkunjung ke negara itu.Untuk rekod, Kedah mempunyai jumlah penduduk masyarakat Siam paling ramai di negara ini iaitu lebih 40,000 orang.


Selangor rangka hala tuju baharu, mantapkan ekosistem pendidikan

SHAH ALAM, 14 Februari- Kerajaan Selangor merangka hala tuju baharu bagi memantapkan ekosistem pendidikan di negeri ini selaras dengan Rancangan Selangor Pertama.Menteri Besarnya, Datuk Seri Amirudin Shari berkata penyusunan semula penting supaya pengurusan sektor berkenaan lebih cekap, berdaya saing dan berkesan."Dalam rangka ini kita hendak menyusan dan memastikan program yang ditawarkan ataupun program pendidikan kita tawarkan kepada rakyat di Selangor dengan sokongan yang diberikan kerajaan negeri benar-benar bermanfaat dan sampai hala tuju ditetapkan,"katanya kepada pemberita di sini.Tambah Amirudin, usaha itu juga mampu menangani isu rakyat seperti kos sara hidup, peluang pekerjaan dan perniagaan selain memenuhi keperluan negeri serta negara pada masa depan.


Bot tunda, dua warga Indonesia ditahan bawah MSO

LABUAN, 13 April– Agensi Penguatkuasaan Maritim Malaysia (APMM) Labuan menahan dua warga Indonesia dan sebuah bot tunda kerana disyaki gagal melaporkan pertukaran nakhoda pada kedudukan 0.4 batu nautika selatan Pulau Papan awal pagi semalam.Timbalan Pengarah Operasi Zon Maritim Labuan Komander Maritim Mohd Hafiz Abd Mutalib berkata penahanan dibuat menerusi rondaan Op Sejahtera, Op Khas Kuda Laut dan Op Tiris."Pemeriksaan mendapati, bot tunda dikendali seorang pemandu dan seorang Chief Officer warganegara Indonesia, masing-masing berusia 52 dan 47 tahun tidak melaporkan pertukaran nakhoda di buku Certificate of Malaysia Registry."Bot berserta kru ditahan bersama dokumen dibawa ke jeti Zon Maritim Labuan untuk siasatan lanjut di bawah Ordinan Perkapalan Saudagar 1952 (MSO),"katanya.Tambah Mohd Hafiz, Maritim Malaysia tidak akan berkompromi dengan mana-mana pihak dan akan mengambil tindakan undang-undang terhadap sebarang aktiviti atau salah laku jenayah di laut. “Orang ramai boleh menghubungi Pusat Operasi Zon Maritim Labuan di talian 087-453777 atau MERS 999 yang beroperasi 24 jam untuk sebarang tindakan,” katanya.


RM47 juta kerugian penipuan dalam talian

KUALA LUMPUR, 13 April- Sebanyak RM47 juta nilai kerugian akibat penipuan dalam talian dicatatkan di negara ini untuk tempoh tiga bulan pertama tahun ini.Menurut Timbalan Menteri Komunikasi dan Digital, Teo Nie Ching jumlah laporan kes penipuan itu turut meningkat berdasaran data diperolehi menerusi Pusat Respons Scam Kebangsaan (NSRC).Beliau menyatakan situasi membimbangkan ini perlu ditangani di peringkat pengguna.Pengguna yang celik digital harus tahu akan risiko dalam setiap urusan atas talian dan ancaman penipuan yang sentiasa diperbaharui."Salah satu jenis penipuan yang baharu adalah melalui 'QR code scam'. Kebanyakan mangsa tidak fikir panjang selepas mendengar terdapat cabutan bertuah dan mereka tidak semak kesahihan laman web tersebut wujud atau tidak. Mereka juga akan mendedahkan maklumat diri di borang atas talian yang disediakan,"katanya kepada pemberita di sini.Beliau menasihatkan masyarakat agar sentiasa semak dan membuat pengesahan ke atas syarikat dan bank yang berurusan dengan mereka.Berkaitan pindaan Akta 588, Akta Komunikasi dan Multimedia 1988, beliau memaklumkan kementerian sedang meneliti draf dan kajian yang telah dilaksana oleh Suruhanjaya Komunikasi dan Multimedia Malaysia (MCMC) sebelum diangkat kepada kelulusan menteri.

(Facebook Teo Nie Ching ketika ditemu bual dalam program SPM)


Polis jalankan siasatan kes wanita pantang bunuh diri

BACHOK, 13 April- Seorang ibu yang masih dalam tempoh berpantang maut dengan pisau tertusuk di leher, dalam bilik rumahnya di Kampung Beris, Panchor, Bachok, Kelantan, petang semalam.Wanita berusia 35 tahun itu ditemukan berlumuran darah dengan pisau masih terbenam di lehernya sekitar pukul 4.00 petang.Kejadian berkenaan disedari adik mangsa, Wan Muhamad Nasir Wan Mahadi yang terpaksa memanjat tangga untuk melihat wanita terbabit, kerana biliknya dikunci dari dalam.“Saya terpaksa ambil tangga untuk panjat bilik kakak dan saya nampak kakak saya berlumuran darah dah. Waktu itu lebih kurang pukul 4.00 petang," kata Wan Muhamad Nasir kepada pemberita di lokasi kejadian.Sejurus melihat keadaan kakaknya, Muhamad bertindak untuk memecahkan pintu bilik sebelum menghubungi ambulans.

(Adik mangsa, Wan Muhamad Nasir Wan Mahadi ditemu bual pemberita berhubung kejadian berkenaan)

Sementara itu, ibu mangsa, Zuraizah Mat, 58 tahun berkata dia sempat melihat anak perempuannya itu mengambil sebilah pisau pemotong sayur di dapur sebelum memasuki bilik."Arwah masa itu masih hidup masa saya tengok dia berlumuran darah itu kemudian cabut pisau di leher dia. Saya terus minta ahli keluarga untuk bawa ke Klinik Kesihatan Beris, di Panchor," kata Zuraizah kepada pemberita.Menurutnya, sebelum kejadian, mangsa menyerahkan bayinya yang berusia 36 hari untuk dijaga seketika dengan alasan mahu bercakap di telefon bersama suaminya yang berada di Kedah.Mangsa yang merupakan seorang suri rumah dikatakan tidak mengalami sebarang masalah kesihatan ketika membuat pemeriksaan di Hospital Universiti Sains Malaysia (HUSM) Kubang Kerian pada sebelah pagi, hari kejadian.Sementara itu, Ketua Polis Daerah Bachok, Superintenden Mohamad Ismail Jamaluddin mengesahkan kejadian terbabit dengan siasatan masih dijalankan.Mangsa dihantar ke unit forensik Hospital Raja Perempuan Zainab II, Kota Bharu untuk proses bedah siasat.


Rapid Rail lanjut perkhidmatan stesen terpilih Sabtu ini

KUALA LUMPUR, 13 April- Pengendali sistem rel transit di Lembah Klang, Rapid Rail akan melanjutkan waktu operasi beberapa stesen rel terpilih Sabtu ini sempena Aidilfitri.Menurut Rapid Rail, pelanjutan sehingga pukul 1.30 pagi itu bagi memenuhi keperluan warga kota yang ingin membuat persiapan akhir menyambut Aidilfitri."Stesen-stesen Transit Aliran Ringan (LRT), Transit Aliran Massa (MRT) dan Monorel yang akan dilanjutkan perkhidmatan ialah LRT Laluan Kelana Jaya: Masjid Jamek dan KLCC, LRT Laluan Ampang/Sri Petaling: Masjid Jamek, MRT Laluan Kajang: Bukit Bintang, Laluan Monorel: Bukit Bintang, Raja Chulan, Medan Tuanku dan Chow Kit."Stesen-stesen sambungan akan turut dilanjutkan bagi membawa penumpang ke destinasi akhir. "Stesen- stesen lain akan menamatkan operasi seperti biasa, tetapi penumpang masih boleh keluar dari stesen berkenaan bagi meneruskan perjalanan. "Penumpang juga diminta menggunakan kad Touch ‘N Go atau membeli token perjalanan pulang lebih awal untuk memudahkan perjalanan,"katanya menerusi kenyataan.Berikutan penutupan enam stesen LRT Laluan Ampang/Sri Petaling, perkhidmatan bas perantara LRT 11 juga turut dilanjutkan sehingga pukul 1.30 pagi bagi membolehkan pengguna mengakses ke stesen-stesen berkenaan.Tambahnya, pemakaian pelitup muka masih diwajibkan ketika menggunakan pengangkutan awam. Untuk maklumat lanjut, orang ramai boleh mengikuti Twitter dan Facebook MyRapidKL atau melayari laman web www.myrapid.com.my.


Agong, permaisuri ucap selamat menyambut pesta Songkran

KUALA LUMPUR, 13 April- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah menzahirkan ucapan selamat menyambut perayaan Songkran kepada masyarakat Siam di negara ini.Turut menzahirkan ucapan itu ialah Raja Permaisuri Agong Tunku Azizah Aminah Maimunah Iskandariah.Menerusi catatan di Facebook Istana Negara, Seri Paduka berdua berharap perayaan itu akan dilimpahi dengan keamanan, kebahagiaan dan kesejahteraan kepada semua yang menyambutnya.Terdapat 60,000 masyarakat berketurunan Siam di Malaysia dengan sebilangan besarnya di Kedah dan Perlis.Songkran yang terkenal sebagai festival air adalah sambutan Tahun Baru Thailand yang disambut selama tiga hari bermula 13 April setiap tahun.- BERNAMA


IKBN Kuala Perlis anjur Program Ihya Ramadan

KUALA PERLIS, 13 April- Bersempena dengan sambutan bulan Ramadan, Institut Kemahiran Belia Negara (IKBN) Kuala Perlis dengan kerjasama Yayasan Dakwah Islamiah Malaysia dan Bank Kerjasama Rakyat Malaysia menganjurkan Program Ihya Ramadan. Melibatkan lebih 400 tenaga pengajar dan pelatih IKBN Kuala Perlis, antara aktiviti yang dianjurkan ialah program tadarus al-Quran secara berkumpulan, perkongsian ilmu dibawakan khas oleh YADIM, gotong royong menyediakan bubur lambuk, kuiz Ramadan serta sumbangan duit raya.Menurut Pengarah IKBN Kuala Perlis, Zaliha Abu Bakar, program Ihya Ramadan ini memberi ruang kepada tenaga pengajar dan pelatih bagi meningkatkan lagi pengahayatan dan kefahaman mereka berkaitan dengan amalan-amalan terbaik dalam ibadah puasa dan amalan lain sepanjang Ramadan."Semoga dengan adanya program Ihya Ramadan pada tahun ini dapat membimbing warga kerja IKBN Kuala Perlis ke arah menjadi umat Islam yang terbaik di samping dapat merapatkan hubungan ukhwah sesama warga kerja,"katanya.

(Gotong-royong menyediakan bubur lambuk antara aktiviti yang dijalankan)


Sistem indeks KPI baharu Prasarana, pantau penyelenggaraan tren

PETALING JAYA, 13 April- Prasarana Malaysia Berhad akan melaksanakan sistem indeks prestasi utama (KPI) baharu yang bertujuan untuk memantau dan menjamin penyelenggaraan sistem Transit Aliran Ringan (LRT) dan Transit Aliran Massa (MRT) yang lebih baik. Menteri Pengangkutan Anthony Loke berkata KPI yang dinamakan dinamakan Ukuran Kilometer Sebelum Kegagalan (MKBF) itu adalah pendekatan yang akan digunakan untuk menilai kestabilan dan perjalanan tren sebelum kerosakan berlaku, dan ia juga telah dilaksanakan di beberapa buah negara.

Beliau berkata KPI itu yang bersifat terbuka, akan dipapar dan dikemas kini secara bulanan di laman sesawang dan media sosial Prasarana untuk makluman serta penilaian orang awam bermula bulan depan. "Katakan laluan Kelana Jaya 150,000 kilometer, jadi kita hendak lihat penambaikan. Saya harap akhir tahun ini saya boleh laporkan 200,000, katakan 150,000 meningkat menjadi 200,000 ada peningkatan. Jadi setiap tahun, kami ingin lihat kesan perubahan suku tahun", katanya.Dalam pada itu juga, MKBF menyasarkan bagi suku tahun ketiga 2026 ialah satu juta iaitu kerosakan tren hanya akan berlaku selepas satu juta kilometer perjalanan.Beliau berkata demikian pada sidang media selepas Majlis Berbuka Puasa Bersama Kakitangan Prasarana di sini.


71 anak yatim terima sumbangan dari PAAB

AMPANG JAYA, 13 April- Seramai 71 anak yatim daripada dua pertubuhan kebajikan, menerima sumbangan Pengurusan Aset Air Berhad (PAAB) berjumlah RM20,000 bersempena bulan Ramadan dan Syawal.Pemangku Ketua Pegawai Eksekutif PAAB, Zulkiflee Omar berkata sumbangan berupa cek, baucar beli belah, juadah berbuka serta duit raya diharapkan dapat mengukir senyuman kepada anak-anak yatim.

(Pemangku Ketua Pegawai Eksekutif PAAB, Zulkiflee Omar)

"Berharap sumbangan ini dapat membantu pertubuhan kebajikan tersebut mengharungi cabaran mereka, mengharungi bulan Ramadan dan meringankan beban mereka untuk persediaan menyambut hari raya tidak lama lagi", kata Zulkiflee.Kempen 'Shop and Share' yang dianjurkan dalam kalangan kakitangan turut berjaya mengumpulkan sumbangan barang runcit bernilai lebih RM5,000.00.Pengasas Pertubuhan Kebajikan Asnaf An-Naafi, Aishah Mohamed bersyukur sumbangan dapat memberikan kegembiraan agar mereka tidak dipinggirkan menjelang Aidilfitri."Hari ini dia datang bagi baucar untuk anak-kanak, bagi duit raya, dia santuni anak-kanak ini, jadi anak-anak kita juga gembira alhamdulillah, terima kasih sangat-sangat," kata Aishah.


Laporan bedah siasat anggota tentera ditemukan di Hutan Simpan Belum diketahui esok

TELUK INTAN, 12 April- Laporan bedah siasat ke atas mayat anggota tentera yang ditemui selepas hilang di Hutan Simpan Belum, Gerik akan diketahui esok.

Ketua Polis Perak Datuk Mohd Yusri Hassan Basri berkata siasatan awal mendapati tiada unsur jenayah dikesan pada mangsa.Terdahulu, mayat lelaki berusia 33 tahun itu ditemui dalam keadaan sempurna berhampiran sungai dalam hutan berkenaan.

(Ketua Polis Perak Datuk Mohd Yusri Hassan Basri)

"Mayat telah dibawa keluar daripada tempat kejadian dan dibawa ke Hospital Gerik bagi tujuan bedah siasat.Perkembangan terkini... mayat tersebut telah dibawa ke Hospital Raja Permaisuri Bainun untuk dibedah siasat, jadi kita masih menunggu bedah siasat mungkin dilakukan pagi esok", katanya ketika ditemui dalam Majlis Berbuka Puasa di Surau Ar Rahman Ibu Pejabat Polis Daerah (IPD) Hilir Perak.Kes diklasifikasikan sebagai mati mengejut (SDR).Anggota dari Batalion ke-25 Rejimen Askar Melayu Diraja (RAMD) Kem Sri Bentong, Pahang itu dilaporkan hilang pada pukul 5.00 petang, Jumaat lalu ketika mangsa bersama lima anggota lain menjalankan operasi di kawasan penugasan.


Skop MED4IR diperluas

(Fahmi ditemu bual media selepas Majlis Perhimpunan Bulanan Kementerian KKD dan Majlis Berbuka Puasa)

PUTRAJAYA, 13 April- Jemaah Menteri hari ini bersetuju skop Majlis Ekonomi Digital dan Revolusi Perindustrian Keempat (MED4IR) diperluas.Jelas Menteri Komunikasi dan Digital, Fahmi Fadzil, langkah itu bertujuan memastikan Malaysia berkeupayaan menyediakan dasar dan aspek pelaksanaan yang mantap agar ekonomi digital dapat dinikmati semua.Ia juga bagi memastikan sebarang permasalahan pihak industri mencapai penyelesaian yang praktikal menerusi kerjasama pelbagai kementerian."Jadi kita telah putuskan bahawa kita akan kembangkan skop itu. Bukan hanya meneliti aspek dasar tapi juga berusaha menyelesaikan perkara digital dan masalah yang ditimbulkan industri."Bila kita sebut ekodigital ia bukan melibatkan satu kementerian tapi pelbagai ekodigital dan 4IR ini menyediakan peluang bagi kementerian menyelesaikan sesuatu isu itu bersama," kata Fahmi dalam Majlis Perhimpunan Bulanan dan Berbuka Puasa Kementerian Komunikasi dan Digital di sini.Program itu yang dihadiri 400 kakitangan dan agensi turut menyantuni 100 anak yatim dari Pusat Jagaan Mesra Assalam, Yayasan Noor Manzil, serta Rumah Kebajikan dan Bimbingan At Taqwa.Hadir sama, Timbalan Menteri Komunikasi dan Digital, Teo Nie Ching dan Ketua Setiausaha KKD, Datuk Seri Mohammad Mentek.

(Fahmi bersama Timbalannya Teo Nie Ching menyampaikan sumbangan duit raya kepada anak-anak yatim dalam Majlis Perhimpunan Bulanan KKD dan Majlis Berbuka Puasa/BERNAMA)


KPM akan perluaskan konsep SBJK ke negeri-negeri lain

KUALA LUMPUR, 13 April- Kementerian Pendidikan (KPM) akan memperluaskan konsep Sekolah Bimbingan Jalinan Kasih (SBJK) ke negeri-negeri lain khususnya di Sabah dan Sarawak bagi memelihara pendidikan kanak-kanak jalanan dan terpinggir.Menterinya, Fadhlina Sidek berkata SBJK menyediakan pendidikan formal untuk memelihara nasib kanak-kanak yang menghadapi masalah sosial, tanpa dokumen, tercicir dalam pelajaran dan yatim piatu. Beliau berkata usaha yang dilakukan KPM itu juga adalah untuk membina legasi Pendidikan Manusiawi dan seterusnya meningkatkan kualiti pendidikan dan menghasilkan modal insan yang berkualiti.

"Insya-Allah kita melihat dalam jangka masa panjang untuk membuat perluasan kepada konsep sekolah ini di negeri-negeri lain seperti Sabah dan Sarawak dan mungkin di negeri-negeri lain yang mempunyai isu-isu seperti ini khususnya yang terkait rapat dengan kanak-kanak tanpa dokumen dan golongan rentan," katanya.Beliau berkata demikian kepada pemberita selepas majlis Iftar Santunan Kasih di SBJK di Chow Kit, Kuala Lumpur.Tambahnya, konsep pendidikan di sekolah itu tidak mengikut sistem pendidikan arus perdana, sebaliknya mengikut keperluan murid sekolah tersebut yang mengambil kira elemen kasih sayang dan akses kepada pendidikan formal.Terdahulu, pada majlis tersebut, beliau menyerahkan replika kunci kepada Penolong Kanan Pentadbiran SBJK, Mohd Zafrol Abdullah sebagai simbolik penyerahan bangunan akademik fasa satu sekolah itu.


KUALA LUMPUR, 12 April- Petronas berminat untuk memperluas potensi aktiviti pemerangkapan dan penyimpanan karbon (CCS).Pengurus Besar (Strategi dan Polisi) Kelestarian Korporat, Wan Sayuti Wan Hussin berkata lebih banyak kolaborasi bakal dijalin bersama kerajaan negeri yang berminat.Usaha tersebut juga selari aspirasi kumpulan digariskan menerusi inisiatif Pelepasan Karbon Sifar Bersih 2050 (NZCE 2050). "Tidak kira di Sabah, Sarawak atau Semenanjung, anda akan mendengar lebih lanjut mengenai projek atau perkongsian daripada bahagian pengurusan karbon perniagaan huluan. Sekarang mungkin kita dah dengar tentang projek Kasawari di Sarawak. Saya fikir pada masa hadapan anda akan mendengar lebih banyak lagi," kata Wan Sayuti kepada media di sini.Inisiatif rendah karbon huluan Petronas diterajui Bahagian Pengurusan Karbon (CMD) yang ditubuhkan pada 2022.Projek CCS Kasawari di Bintulu, Sarawak yang mula beroperasi tahun ini merupakan antara projek CCS luar pesisir terbesar di dunia.

(Wan Sayuti berkata Petronas berminat memperluas potensi aktiviti CCS)


Bantuan Khas Aidilfitri 2023 negeri Pahang mula diagihkan

(Datuk Seri Wan Rosdy ketika ditemu bual media di Kuantan)

KUANTAN, 12 April- Pembayaran Bantuan Khas Aidilfitri 2023 kepada penerima layak di Pahang mula disalurkan secara berperingkat hari ini dan dijangka selesai sebelum Aidilfitri. "Ya sebelum Aidilfitri sebab jumlahnya banyak. Ramai yang terlibat dan saya minta supaya ia dapat diselesaikan sebelum Aidilfitri dan ada kaedah-kaedah tertentu. Contohnya pesara kerajaan ramai mana yang boleh kita bagi secara bersemuka. Kita bagi, tetapi  mana yang tak sempat tu mungkin boleh ambil di pejabat daerah," kata Menteri Besar, Datuk Seri Wan Rosdy Wan Ismail.Kerajaan negeri Pahang bersetuju menyalurkan sumbangan tersebut kepada 24,472 penerima dengan melibatkan peruntukan lebih RM13 juta. Bantuan khas itu melibatkan enam kategori penerima. Selain bantuan khas Aidilfitri, bantuan lain akan tetap dihulurkan kepada penerima yang layak.


Bekal by Foodpanda, tingkatkan sektor penghantaran makanan halal

CYBERJAYA, 12 April- Masyarakat Muslim kini boleh menikmati makanan halal yang dihantar kepada mereka dengan yakin dan selamat melalui perkhidmatan penghantaran 'Bekal by Foodpanda'. Ia merupakan cabang daripada platform penghantaran makanan terkenal, Foodpanda yang kini mendapat pensijilan halal yang diiktiraf oleh Jabatan Kemajuan Islam Malaysia (JAKIM).Menteri di Jabatan Perdana Menteri (Hal Ehwal Agama), Datuk Dr. Mohd Na'im Mokhtar berkata, platform ini akan memperkukuhkan kedudukan Malaysia sebagai hub makanan halal di mata dunia."Kita harapkan semoga akan ada lebih ramai lagi syarikat -syarikat bekal ini akan tampil untuk dapatkan sijil halal ini dan akan merancakkan lagi dan meramaikan lagi, memberi peluang kepada pengguna-pengguna sama ada, yang Islam dan bukan Islam yang sekarang ada alternatif lain untuk mendapatkan bekalan yang 100% yang telah dipersijilkan halal," katanya.Beliau bercakap demikian selepas menghadiri Majlis Pelancaran ‘Bekal by Foodpanda' di Cyberjaya.

(Datuk Dr. Mohd Na'im beramah mesra dengan rider bekal by foodpanda di Cyberjaya/ FB Dato' Setia Dr. Na'im)

Bekal by Foodpanda mematuhi setiap proses halal bermula daripada pesanan dibuat hingga pesanan dihantar ke rumah selain menjaga integriti dan kesucian halal sesuatu produk.Ia juga dilengkapi dengan beg penghantaran khas bagi produk halal dan penghantar juga diberikan latihan khusus mengenai kesedaran halal dan sertu.Sementara itu, Ketua Pegawai Eksekutif Bekal by Foodpanda, Sayantan Das berkata, pihaknya melihat permintaan yang semakin meningkat dalam kalangan pelanggan untuk segmen penghantaran halal.Beliau berkata, pelanggan kini boleh menaruh kepercayaan terhadap Bekal by Foodpanda dalam hal pematuhan piawaian kebersihan dan keselamatan makanan yang paling ketat.“Kami akan memastikan bahawa setiap penghantaran dilakukan dengan kepatuhan penuh kepada prinsip-prinsip halal, tanpa risiko makanan itu dicemari oleh makanan yang tidak halal,” katanya.'Bekal by Foodpanda' kini beroperasi di Putrajaya dan akan diperluaskan ke seluruh Lembah Klang menjelang Julai nanti.


PTG Perak teruskan inisiatif tambah tanah rizab Melayu negeri - Saarani

IPOH, 12 April- Kerajaan Perak melalui Pejabat Tanah Dan Galian (PTG) sentiasa mengambil langkah memperbaiki kelemahan selain penambahbaikan syor yang dikemukakan Jabatan Audit Negara berkaitan isu tanah rizab Melayu di negeri ini.Menteri Besar, Datuk Seri Saarani Mohamad berkata isu itu mendapat perhatian berikutan pemilikan tanah berkenaan didapati berubah sedangkan status rizab Melayu masih kekal dan tidak berbangkit. "Perkara ini isu lama malah kes-kes yang berlaku ada alasan tersendiri sebagai contohnya sebuah syarikat Bumiputera dijual kepada bukan Bumiputera sekali gus ia berhak kepada pemilikan harta syarikat berkenaan."Rizab Melayu akan kekal dengan statusnya walaupun milikan oleh bukan Melayu jadi tidak timbul cerita PTG perlu kembalikan tanah Rizab Melayu kerana tanah itu tidak bertukar langsung statusnya," katanya.

(Menteri Besar Perak, Datuk Seri Saarani Mohamad)

Beliau berkata pada sidang media selepas Majlis Penyerahan 11,000 Pek Juadah Raya Kerajaan Negeri Perak Kepada Pasukan Badan Beruniform di Bangunan Perak Darul Ridzuan di sini hari ini.Terdahulu dilaporkan Pertubuhan Kemanusiaan Masyarakat Antarabangsa Malaysia (MHO) menghantar memorandum menggesa Jabatan Audit Negara supaya memberi syor dan saranan kepada PTG Negeri Perak untuk mengembalikan tanah rizab Melayu.Mengulas lanjut Saarani berkata PTG telah mengambil inisiatif secara berterusan untuk menambah baik polisi pemerkasaan tanah rizab Melayu di Perak malah berusaha menambah peratusan keluasan tanah rizab Melayu."Jika ada Rancangan Perumahan Tersusun (RPT) diluluskan, maka kita daftarkan ia sebagai Rizab Melayu, jika ada Rancangan Pertanian Berkelompok pun kita letak di bawah Rizab Melayu termasuk kawasan yang turut dimiliki Majlis Agama Islam dan Adat Melayu Perak (MAIPk) kita rizabkan ia sebagai Rizab Melayu," katanya- BERNAMA


FAMA diarah pastikan bekalan ayam mencukupi

(Mohamad ditemu bual selepas Program Agihan Bubur Lambuk)

PUTRAJAYA, 12 April- Lembaga Pemasaran Pertanian Persekutuan (FAMA) diminta supaya segera menyelesaikan isu kekurangan bekalan ayam di beberapa tempat bagi memastikan persiapan Aidilfitri tidak terjejas.

Demikian dinyatakan Menteri Pertanian dan Keterjaminan Makanan Datuk Seri Mohamad Sabu.Beliau berkata FAMA akan melihat dan cuba mencari jalan untuk menampung kekurangan bekalan."Dan pihak KPDNK umumkan untuk Hari Raya dan perayan sebulan nanti makanan dan barangan ada cuma kita KPDNK akan kawal harag. Dari segi telur ayam daging...akan mencukupi dalam perayaan ini dan kita umumkan daripada Bernas bantuan 250 dijanjikan telah dapat. Dan bulan Ramadan itu untuk empat negeri tadi," kata Mohamad selepas Program Agihan Bubur Lambuk di sini.

(Datuk Seri Mohamad berkata FAMA diarah selesai isu bekalan ayam tidak cukup)


PUTRAJAYA, 12 April- Laporan Siasatan Akhir Kemalangan Udara Pesawat Sabah Air Nomad N-228 9M-ATZ yang berlaku pada 6 Jun 1976 sudah boleh dimuat turun dari laman web Kementerian Pengangkutan bermula hari ini.Menteri berkenaan Anthony Loke berkata beliau telah mengelaskan semula laporan siasatan akhir tersebut sebagai dokumen terbuka dengan menggunakan kuasa yang diperuntukkan bawah Seksyen 2C Akta Rahsia Rasmi 1972.“Untuk makluman, laporan siasatan akhir kemalangan udara Nomad N22B 9M-ATZ disiapkan pada 25 Januari 1977 dan kemudian dibentangkan kepada Jemaah Menteri pada Mac 1977. “Namun begitu, hasil siasatan laporan tersebut tidak pernah diumumkan. “Oleh demikian, selama hampir 47 tahun ahli keluarga mangsa yang terlibat tidak dapat mengetahui fakta dan sebab di sebalik nahas kemalangan udara tersebut,” kata beliau dalam satu kenyataan.

Sebelas nyawa terkorban dalam tragedi "Double-Six", termasuk barisan pimpinan kanan kerajaan negeri Sabah ketika itu.Ini termasuk Ketua Menteri Sabah. Tun Fuad Stephens, Menteri Perumahan dan Kerajaan Tempatan Sabah Datuk Peter Joinod Mojuntin, Menteri Perhubungan dan Kerja Raya Sabah Datuk Chong Thien Vun, Menteri Kewangan Sabah Datuk Salleh Sulong, Pembantu Menteri kepada Timbalan Ketua Menteri Sabah Datuk Darius Binion dan Setiausaha Tetap Kementerian Kewangan Sabah Datuk Wahid Peter Andau.

(Laporan siasatan akhir nahas Sabah Air boleh diakses/Foto Arkib)


Aktiviti kuari, kerja tanah di Nilai mungkin punca pencemaran udara- Aminuddin Harun

(Menteri Besar Negeri Sembilan, Datuk Seri Aminuddin Harun)

SEREMBAN, 12 April- Jabatan Alam Sekitar dan Pejabat Daerah Seremban telah diminta untuk menyiasat aktiviti kuari dan kerja-kerja tanah di kawasan perindustrian baharu sekitar Nilai berikutan pencemaran udara di sekitar ibu negeri hari ini.Menteri Besar Negeri Sembilan, Datuk Seri Aminuddin Harun berkata, operasi telah dijalankan dan beliau telah menerima maklum balas berkenaan perkara tersebut yang memang terdapat kawasan berhabuk dan kering.Justeru, pihak berkaitan diminta untuk memberi perhatian terhadap perkara tersebut supaya ia tidak menyumbang kepada peningkatan Indeks Pencemaran Udara (IPU) serta menyebabkan penduduk di kawasan sekitar berasa tidak selesa dan boleh menjejaskan tahap kesihatan mereka. "Ia mungkin berpunca daripada aktiviti kuari berhampiran dan kerja-kerja tanah di kawasan perindustrian baharu di Nilai. Sebenarnya arahan sudah diberikan kepada pihak berkuasa berkaitan untuk pantau, operasi dibuat kira-kira dua minggu lalu dan keadaan didapati terkawal."Bagaimanapun pencemaran udara dilihat ada semula hari ini, jadi tindakan segera akan diambil, khususnya babit aktiviti kuari dan kerja tanah di kawasan terbabit," katanya kepada pemberita selepas mempengerusikan mesyuarat EXCO di Seremban hari ini.Seremban mencatatkan bacaan Indeks Pencemaran Udara (IPU) tidak sihat hari ini, iaitu 127 setakat jam 12 tengah tadi.Ia berdasarkan bacaan dipaparkan di laman web http://apims.doe.gov.my, daerah ini mula mencatatkan IPU tidak sihat sejak jam 6 pagi tadi.

Dalam pada itu, Menteri Besar turut memaklumkan keadaan air di tujuh empangan di Negeri Sembilan ketika ini masih stabil dan mampu membekalkan air kepada penduduk seperti biasa."Memang ketika ini cuaca panas dan kering kerana tiada hujan, boleh beri kesan kepada empangan, namun setakat ini masih terkawal dan Syarikat Air Negeri Sembilan (SAINS) akan terus memantau," katanya.


(Datuk Seri Salahuddin dalam sidang media khas)

PUTRAJAYA, 12 April- Sebanyak 30 jenis barangan ditetapkan menerusi Skim Harga Maksimum Musim Perayaan Hari Raya Puasa bermula Sabtu ini hingga 30 April, kata Menteri Perdagangan Dalam Negeri dan Kos Sara Hidup, Datuk Seri Salahuddin Ayub.

Skim itu melibatkan 24 jenis barangan termasuk enam daripada jenis ayam dan telur bawah Penentuan Harga Maksimum Ayam dan Telur Ayam yang sedang berkuat kuasa sejak 5 Februari lalu.Barangan kawalan dilabel dengan tanda harga berwarna merah jambu yang dikuatkuasakan melalui Akta Kawalan Harga dan Antipencatutan (AKHAP) 2011."Saya berikan nasihat kepada peniaag khususnya dapat bersama berikan kerjasama untuk berikan sedikit kelegaan kepada rakyat yang berbelanja semasa sambut Hari Raya Aidilfitri. Sentiasa patuh peraturan dan ketetapan yang ditentukan pihak KPDN," kata Salahuddin dalam sidang media khas di sini. Antara barangan yang dikawal bawah SHMMP 2023 ialah daging lembu tempatan (kecuali daging batang pinang), daging lembu import, daging kerbau import dari India, ikan kembung, ikan selayang, ikan tongkol, ikan Demudok.Senarai penuh barang dan harga maksimum boleh disemak menerusi laman sesawang KPDN htpps://www.kpdn.gov.my.

(Datuk Seri Salahuddin berkata Skim Harga Maksimum Musim Perayaan, bermula Sabtu)

Sementara itu, Datuk Seri Salahuddin Ayub beri jaminan bekalan barangan mencukupi sepanjang tempoh perlaksanaan skim berkenaan.

"Setakat hari ini dari Jabatan Pertanian dan Vaterina sudah beri jaminan sepanjang sepanjang musim Ramadan menuju sambutan raya Aidilfitri dan hingga Shawal mereka beri jaminan bekalan mencukupi dan saya harap rakyat tidak panik dan tidak lakukan pemblian panik, kata Salahuddin.


PUTRAJAYA, 12 April- Kuasa memberi pengampunan kepada bekas Perdana Menteri, Datuk Seri Najib Razak terletak sepenuhnya pada budi bicara Yang di-Pertuan Agong Al-Sultan Abdullah Ri’ayatuddin Al-Mustafa Billah Shah, jelas Ketua Penerangan UMNO Datuk Seri Azalina Othman Said."Saya rasa dalam perkara ini apa-apa bab pengampunan itu kuasa Yang di-Pertuan Agong bawah Perkara 42 (Perlembagaan Persekutuan). "Sekarang ini, prosedur perundangan dah tidak ada cuma 'court of compassion' maknanya budi bicara Yang di-Pertuan Agong."Jadi kita pun tidak boleh paksa-paksa, biarlah Agong buat keputusan kalau baginda nak mengkaji. Kami (UMNO) dah tidak terlibat," kata Azalina kepada pemberita selepas merasmikan Majlis Peluncuran Laman Web Rasmi Malaysia-Sulucase.Gov.My di sini.Beliau ditanya mengenai kenyataan Peguam Mohamed Haniff Khatri Abdulla, bahawa UMNO tidak boleh memfailkan permohonan pengampunan bagi pihak Najib.Jelasnya Peraturan 113, Peraturan-Peraturan Penjara 2000, memperuntukkan bahawa petisyen pengampunan itu hanya boleh dilakukan oleh Najib, ahli keluarga atau peguam yang dilantik oleh bekas Perdana Menteri itu dan Jabatan Penjara.

(Datuk Seri Azalina berkata Pengampunan Najib bergantung sepenuhnya budi bicara YDPA)


Aidilfitri: SIRIM santuni gelandangan, potong rambut percuma

(Tujuh tukang gunting rambut profesional mengambil inisiatif menggunting rambut gelandangan melalui Program CSR SIRIM Hopeful Haircuts Sahabat)

KUALA LUMPUR, 12 April- Bersempena sambutan Hari Raya Aidilfitri, Institut Piawaian dan Penyelidikan Perindustrian Malaysia (SIRIM) Berhad menyantuni 30 gelandangan atau sahabat jalanan dengan perkhidmatan pemotongan rambut secara percuma. Tujuh tukang gunting rambut profesional mengambil inisiatif menggunting rambut gelandangan melalui Program Tanggungjawab Sosial Korporat (CSR) SIRIM Hopeful Haircuts Sahabat. Ketua Pegawai Eksekutif Kumpulan SIRIM Berhad, Datuk Indera Dr. Ahmad Sabirin Arshad berkata program itu bertujuan mewujudkan jalinan emosi antara syarikat korporat dengan gelandangan. Ia merupakan usaha sama SIRIM dengan Dewan Bandaraya Kuala Lumpur (DBKL) dan Walter College. Program CSR itu juga turut dibantu oleh 30 sukarelawan yang terdiri daripada warga kerja SIRIM. "SIRIM terpanggil untuk sama-sama meraikan sahabat jalanan kerana kita tahu mereka terpinggir dan kita nak bagi satu keriangan baharu, satu motivasi baharu supaya mereka merasa lebih sihat, lebih mesra, lebih riang. Insya-Allah dengan doa kita semasa Ramadan dengan adanya program seperti ini mereka rasa dekat dengan masyarakat," kata Ahmad Sabirin kepada RTM di sini.

(Datuk Indera Dr. Ahmad Sabirin berkata SIRIM santuni gelandangan, potong rambut percuma)


Suri rumah rugi setengah juta, terpedaya 'phone scam'

IPOH, 12 April- Seorang suri rumah berusia 50-an trauma selepas mengalami kerugian wang akibat terpedaya dengan panggilan penipuan (phone scam).Ketua Polis Perak Datuk Seri Mohd Yusri Hassan Basri menerusi satu kenyataan memaklumkan, kali ini kes melibatkan kerugian hampir RM500,000.“Bahagian Siasatan Jenayah Komersial Ibu Pejabat Polis Daerah (IPD) Kerian menerima laporan daripada wanita yang berusia 50-an itu pada Sabtu lepas."Kejadian berlaku pada Februari lalu apabila pengadu menerima panggilan telefon kononnya dari pihak insurans dan polis yang mendakwa pengadu terbabit dalam satu tuntutan palsu dan terlibat dengan kes jenayah pemerasan dan judi haram,” katanya dalam kenyataan tersebut.Terpedaya kononnya bagi tujuan siasatan, pengadu diminta mendedahkan maklumat akaun pengadu kepada pihak berkenaan dan kemudian diarahkan membuat pindahan wang ke dalam akaun yang telah diberikan.Datuk Seri Mohd Yusri berkata pengadu menyedari telah diperdaya apabila memaklumkan perkara tersebut kepada ahli keluarganya dan hasil semakan mendapati wang simpanan dalam akaunnya berkurangan sebanyak RM459,754.Minggu lalu, beliau mendedahkan seorang pesara guru wanita mengalami kerugian lebih RM585,000 selepas terpedaya dengan sindiket yang menggunakan modus operandi yang sama.

(Ketua Polis Perak Datuk Seri Mohd Yusri Hassan Basri)